text:
Nakundanye n’umusore habura icyumweru ngo dukore ubukwe mufata ari gusambana n’umukobwa w’inshuti yanjye magara, mubajije icyabimuteye ambwira ko kwihangana byari byamunaniye ko kandi nta bindi bisobanuro afite.
Umukunzi utarashatse ko tumuvuga amazina, yatwandikiye ari mu Karere ka Nyaruguru, mu Ntara y’amajyepfo, agisha inama y’icyo yakora nyuma yo gufata uwo bari bagiye kurushinga ari kumuca inyuma.
Mu ibaruwa ndende yatwandikiye yagize ati,”Bakunzi b’uru rubuga tuvomaho ubumenyi, mbandikiye iyi baruwa kugira ngo mumfashe kumenya icyo nakora kuko njye byandenze; nakundanye n’umusore imyaka ine (4), twarakundanaga pe! nta kintu na kimwe numvaga ko cyadutanya kubera ukuntu namwizeraga ndetse n’urukundo yanyerekaga byatumaga ntashidikanya ko ankunda by’ukuri.
Kubera igihe twari tumaranye n’umushinga w’ubukwe twari dufitanye, nahisemo kunyura iwe mvuye ku kazi mutunguye ngo menye uko amerewe naho imyiteguro y’ubukwe bwacu igeze, gusa nkihagera nakubiswe n’inkuba ubwo nakomangaga nkakingurirwa n’umukobwa w’inshuti yanjye akenyeye kimwe mu bitenge uyu musore yari yaranguriye.
Agahinda karanyishe ntekereje ko atarigera na rimwe ansaba ko twaryamana mu myaka ine tumaranye numva agahinda kanyishe birenze, nagerageje kumubaza icyabimuteye kuko ntari nsanzwe mbimuziho ambwira ko yari yananiwe kwihangana kandi ko nta bundi busobanuro burenze afite.
Uwo munsi twararakaranije cyane ndetse twemeranya ko ubukwe twabwigiza imbere kuko numvaga mfite agahinda ndetse nta n’umutima wo kubyakira mfite, kuva icyo gihe kugeza n’ubu ntiturongera kuvugana kuko ampamagara nkabura imbaraga zo kumwitaba, ndabinginze mungire inama.”
Uwineza Vanessa@Rwandapaparazzi.rw
42,280 total views, 0 views today


c: text/html

text:
1. Icyumweru gisoza umwaka wa Liturjiya, kidusaba guhagarara gato maze tugahanga amaso Yezu Kristu Umwami w’Ijuru n’isi, Umwami wabambwe k’umusaraba n’abagombaga ku muramya no kumukuza, Umwami utagaragariza ubwami bwe mu gitinyiro no mu cyubahiro, ahubwo ubugaragariza mu kwicisha bugufi. Ni Umwami utagaragariza ubwami bwe n’ubuhangange bwe mu guca imanza, ahubwo ni Umwami urangwa n’impuhwe kugera n’ubwo ababarira ibyaha bya muntu ari mu kababaro gakomeye ko kubambwa k’umusaraba: «Ndakubwira ukuri: uyu munsi uraba uri kumwe nanjye mu ihirwe ry’Imana.»
2. Mu Isomo rya mbere umuryango wa Israeli uragirana amasezerano na Dawudi maze akawubera umwami. Dawudi uwo yabaye Umwami wakundaga Imana, yabaye Umwami uzi ko byose bituruka ku Mana kandi akaba yarayiganaga igihe yabaga yakosheje agacumura. Twibuke igihe yigaruriraga umugore wa Huriya maze yamenya ububi bw’icyaha cye akikubita imbere ya Nyagasani agira ati: nyagasani ngusabye imbabazi ndi mu marira no mu mage, icyari kibi mu maso yawe naragikoze, ariko niringiye impuhwe zawe nziko utazantererana. Dawudi ni urugero rwacu abanyabyaha, ni urugero rwo gushyira muri Nyagasani amizero yacu, no kumubonamo impuhwe za kibyeyi.
3. Niyo mpamvu mu Isomo rya kabiri Pawulo intumwa agira ati: Bavandimwe, nimunezerwe kandi mushimire Imana Data, watumye mugira umugabane ku murage w’abatagatifujwe bari mu mucyo. Koko rero yatugobotoye ku ngoyi y’umwijima, itujyana mu Ngoma y’Umwana we akunda byimazeyo, ari na We dukesha gucungurwa no kubabarirwa ibyaha. Nguwo rero Umwami wemeye guca bugufi akaza kubana natwe, nguwo Umwami waje kutugaragira aho kugira ngo abe ari twe tumugaragira, nguwo Umwami waje kwereka isi ko nta kindi kizayikiza uretse urukundo. Pawulo ati byose byaremwe na We kandi ni We byaremewe…muri We, Imana yiyunze n’ibiriho byose ndetse ari We ibigirira, byose ibisakazaho amahoro aturutse ku maraso ye yameneye k’umusaraba. Nguwo Umwami twahisemo guha byose twabaho twapfa kuko turi abe. Aya magambo ya pawulo araturinda kugira ubwoba no guterwa ubwoba n’ibihita kuko uri kumwe na Yezu nta kimuhungabanya.
4. Mu Ivanjili, icyo Yezu atwifuzaho, ni ukumufasha kudukiza no kutwicaza mu bwami bwe. Ntiyifuza ko tuba rubanda yamureberaga cyangwa se abatware bamunnyegaga bavuga bati «Yakijije abandi, ngaho na we niyikize niba ari Kristu Intore y’Imana!» ntiyifuza ko tuba aka kiriya gisambo cyamukwenaga kigira kiti: «Harya si wowe Kristu? Ngaho ikize ubwawe, natwe udukize!» Yezu azi neza ko turi abanyabyaha n’abanyantege nke, ariko akaba adukeneyeho akajambo ko kwicuza no kugira impuhwe. Aya magambo y’igisambo cyicuza, yuje impuhwe n’ineza: «Mbese ntutinya Imana, wowe waciriwe rumwe na yo? Twebwe turazira ukuri, turaryozwa ibibi twakoze ; naho we nta kibi yakoze.» Arongera ati «Yezu, uranyibuke igihe uzazira kwima Ingoma yawe.»
Ngaho aho Yezu yifuza ko tugera. Kureba mugenzi wacu nk’umuntu ufite agaciro,yaba arengana tukamurenganura, yaba adukeneye tukamuba hafi tumubwira neza kandi tumubwirana icyubahiro. Umukiro wacu tuwuteze ku bwigenge no kuguhitamo byacu. «Ndakubwira ukuri: uyu munsi uraba uri kumwe nanjye mu ihirwe ry’Imana.»

robotstxt: allowed

filter: keep


text:
Mu bushakashatsi buherutse gushyirwa ahagaragara bwagaragaje ko kumarana igihe kinini n’umwana wawe umwigisha gukora mu busitani byamufasha guhorana ubuzima buzira umuze.
Ubu bushakashatsi bunavuga ko abana bafite umubyibuho ukabije bakora mu busitani bashobora gutakaza ibiro mu gihe cy’umwaka umwe. Abana bafite umubyibuho ukabije batozwa gukora imirimo y’amaboko mu busitani baba bafite amahirwe yo kugira ubuzima bwiza no gutakaza ibiro nibura mu gihe kitarenze umwaka umwe.
Umwanditsi Mukuru w’ubushakashatsi wo muri Kaminuza ya California, Dr Rachel Scherr, yagaragaje ko BMI (Body Mass Index), aho bapima ingano yo mu burebure harebwa niba ihura n’imyaka umuntu afite ndetse n’ibiro bye, yiyongereye mu bantu bakorera muri ayo matsinda; ibi byatumye abafite umubyibuho ukabije bava bava kuri 55.6% bagera kuri 37.8%.
Abashakashatsi bo bakusanyije amakuru mu bigo bine by’amashuri byo muri California, ku ngaruka amasomo yerekeranye no gukora mu busitani agira ku bana bafite imyaka 10.
Iryo tsinda ryaganiriye n’abana 230 bahawe amasomo yo gukora mu busitani n’abandi 179 batahawe ayo masomo mu gihe cy’umwaka umwe.
Daily Mail dukesha iyi nkuru ivuga ko ibisubizo byavuye muri ubwo bushakashatsi bwatangarijwe mu kinyamakuru cyitwa ‘ Journal of Nutrition Education and Behavior’, bwerekanye ko ibigo by’amashuri byigisha gukora mu busitani byongereye ubuzima bwiza bw’abanyeshuri ku buryo butangaje.
Abanyeshuri bari bafite umubyibuho ukabije batakaje ibiro kuko bigishwaga amafunguro bafata yatuma bagira ubuzima bwiza harimo nk’imboga. Gukoresha ingufu zabo muri ubwo buhinzi bwo mu busitani na byo byabafashije gutakaza ibiro.
Gutakaza ibiro kuri aba bana mu gihe gito byatewe n’uko bigishijwe ibyerekeranye n’amafunguro bafata bari ku ishuri cyangwa se mu rugo iwabo bakagira ubuzima bwiza.
Abahanga mu by’imirire bagaragaza ko kurya imbuto n’imboga rwatsi byongerera ubwonko imbaraga mu mikorere yabwo.
Ubushakashatsi bwakorewe muri Australia bwagaragaje ko abana barya imboga ku ifunguro ryabo rya nimugoroba baba bafite amahirwe menshi yo gutsinda amasomo yabo.


text:
Imana yahaye ubutumwa abanyagahini ibucishije mu gikuta cy’inzu cyasadutse bakakira ubutumwa: Musenyeri Alexis Birindabagabo
Yanditswe na Imanishimwe Dieudonne February 21, 2017
Ibitangaza bikomeye byabereye i gahini:Urukuta rwarasenyutse rurongera ruraterana,mu mwaka wa 2004 ukwezi kwa 4 tariki 20 hagati ya saa moya za mugitondo kugeza saa tanu z’amanywa nk’uko abaho babyemeza. Ngo […]
Ibitangaza bikomeye byabereye i gahini:Urukuta rwarasenyutse rurongera ruraterana,mu mwaka wa 2004 ukwezi kwa 4 tariki 20 hagati ya saa moya za mugitondo kugeza saa tanu z’amanywa nk’uko abaho babyemeza. Ngo I gahini habereye ibitangaza umuntu wese atapfa gusobanukirwa,ubwo urukuta rw’inzu rwasadukaga nyamara ariko rukaza kongera kwisubiranya u gihe gito.
Byari mu gihe itorero ry’Abangirikani mu Rwanda ry’ i Gahini ryarimo ibibazo bishingiye ku macakubiri. Ibyabaye ngo ni igitangaza n’ubutumwa Imana yashakaga gutanga nk’uko byemezwa na Musenyeri Alexis Birindabagabo.
Mu 2004 ngo hari amacakubiri ashingiye ku kurwanya umushumba Musenyeri Birindabagabo.Kuwa kabiri mu gitondo tariki 20 Mata 2004 i Gahini ubwo abantu bariho basengera muri imwe mu nyubako z’idini umuntu yarinjiye ababwira ko basohoka kuko urukuta ruri gusenyuka.
Bose ngo barasohotse barebye babona urukuta rwiyashije mo kabiri rutandukanaho 5cm kuva ku musingi kugera ku gisenge, ariko ntirwagwa. Gusa imbere mu nzu ho iki kibazo ntikigaragare.
Ngo bahise bahamagara uwitwa Jean Pierre Bugenimana wari ushinzwe iby’ubwubatsi muri Diyosezi ngo arebe ikibazo atangire kureba n’uko uru rukuta rwongera kwegeranywa inzu yose idashyizwe hasi.
Bigeze nka saa tanu z’amanywa abantu batangajwe no gusanga urukuta rwongeye kwegerana rufatana neza nk’ahantu hatagize ikintu na kimwe haba.
Mariane Kajuga, ubu afite imyaka 95, iki gitangaza cyo mu 2004 ngo si icyo yabwiwe yarakiboneye ubwe,
Ngo byabaye ku manywa y’ihangu abantu bose bareba. Twabonye ko ari Imana yohereje ubutumwa buduhumuriza ku bibazo byari byugarije itorero.”
Musenyeri Alexis Birindabagabo wa Diyosezi ya Gahini yavuze ko ibi babyiboneye n’amaso yabo.
Ati “Mu kwezi kwa 11 (2004) nibwo nasobanukiwe icyo Imana yatubwiraga cyaramaze kuba. Imana yaratubwiraga ngo ‘mugiye kugaragara nk’itorero risadutse urebera hanze ariko nimuhumure imbere muri bazima.’
Ikindi ni uko Imana yavugaga ngo mu gihe abantu bazaba bibaza uko ibya Gahini bigiye kugenda, icyo gihe nibwo ibyanyu nzaba ngiyekubirangiza nk’Imana yanyu.”
Kuri uru rukuta ubu hafatwa nk’urwibutso rw’ibyabaye icyo gihe.
Aha i Gahini kandi usibye uru rukuta hari n’iyo bita “inzu y’ubumwe” iranga ubumwe bw’abagize iri torero nyuma y’ibihe byo gucikamo kabiri byabayeho, hakaba ahantu ho gutera igikumwe ushimangira ko utazava kuri Yesu.
Naho Uyobora Abangirikani ku isi nawe atangaza ko ububyutse bwe bwakomotse i Gahini aho mu 1936 I gahini hari hari ububyutse bwinshi akaba ari nabwo bwahinduye benshi kugeza no kuri Musenyeri Justin Portal Welby wa Canterbury ari nawe muyobozi w’itorero ry’Abangilikani mu Bwongereza, akanaba umuyobozi w’icyubahiro w’iri torero ku rwego rw’isi.
Justin Welby wari i Gahini mu mpera z’icyumweru gishize, ngo ubwo yari umusore w’imyaka 18 yigisha nk’umukorerabushake muri Kenya yaganiriye n’umuyobozi w’ishuri ryisumbuye rya Kiburu amubwira iby’ububyutse bwakomotse i Gahini bugakwira akarere kose ka Africa.
Justin Welby avuga ko icyo gihe hari mu 1975 kandi atari azi Yesu, ariko amaze kumva ubwo butumwa bwakomotse i Gahini tariki 12 Ukwakira 1975 yakiriye Yesu arahinduka. Atangira urugendo rwo kuba umukristu agenda azamuka kugeza na tariki 2 Gashyantare 2013 bamugize umuyobozi wa Diyosezi ya Canterbury n’umuyobozi w’Abangilikani ku Isi.
Musenyeri Justin Welby i Gahini yatangaje ko bashima Imana ku bw’ububyutse bw’itorero muri Africa y’Iburasirazuba bwatangiriye i Gahini, kandi ubu hakaba ari ahantu hateye imbere ndetse bikomeza mu nzego z’ubuzima, uburezi no guteza imbere abantu mu buryo bunyuranye.
Musenyeri Justin Welby yavuze ko ahantu nk’aha hafite amateka nk’aya abantu bakwiye kuhamenya bakahakorera ingendo-nyobokamana.
IBYIRINGIRO.RW


text:
Dore umugore mwiza Bibiliya igushimira!
Abantu mu gutoranya abazababera abagore bahera ku bintu bitandukanye.Hari abibanda ku buranga, nyamara Bibiliya ivuga ko umugore mwiza ari ufite umutima. None se umugore ufite umutima wamubwirwa n’iki ?
Mu gitabo cy’Imigani 31 urahasanga ibimuranga :
10: Umugore w’imico myiza ni nde wamubona ? Arusha cyane rwose marijani(perles) igiciro
11: Umutima w’umugabo we uhora umwiringira kandi ntazabura kunguka
12: Ahora amugirira neza ntabwo amugirira nabi, igihe cyose akiriho
13: Ashaka ubwoya bw’intama n’imigwegwe, anezezwa no gukoresha amaboko ye
14: Ameze nk’inkuge z’abagenza, azana ibyo kurya bye abikura kure
15: Abyuka kare butaracya, akagaburira abo mu rugo ;agategeka abaja be imirimo ibakwiriye
16: Yitegereza umurima akawugura, awutezamo urutoki mu by’inyungu ivuye mu maboko ye
17: Akenyerana imbaraga, agakomeza amaboko ye
18: Abona yuko ibyo akora bimufitiye akamaro, kandi nijoro itabaza rye ntirizima.
19: Afatisha ukuboko kwe urubambo ruriho ipamba, intoki ze zigafata igiti ahotoza.
20: Aramburira abakene ibiganza, kandi indushyi akazitiza amaboko.
21: Ntatinyisha abo mu rugo igihe cy’imbeho, kuko abo mu rugo bose bambaye ibikomeye by’imihemba.
22: Yibohera ibirago by’ibisuna, imyambaro ye ni imyenda y’ibitare n’imihengeri.
23: Umugabo we amenyekana mu marembo y’umudugudu, yicaranye n’abakuru b’igihugu.
24: Aboha imyambaro akayigura, agurira abagenza imikandara.
25:Imbaraga n’icyubahiro ni byo myambaro ye, kandi igihe kizaza azaba agiseka atacyitayeho.
26 :Abumbuza akanwa ke ubwenge, kandi itegeko ry’ururimi rwe riva ku rukundo.
27: Amenya neza imico yo mu rugo rwe, kandi ntabwo arya ibyo kurya by’ubute.
28: Abana be barahaguruka bakamwita Munyamugisha, n’umugabo na we aramushima agira ati
29: « Abagore benshi bagenza neza, ariko weho urabarusha bose »
30: Ubutoni burashukana kandi uburanga bwiza ni ubusa, ariko umugore wubaha Imana ni we uzashimwa.
31: Mumuhe ku mbuto ziva mu maboko ye, kandi imirimo ye nibayimushimire mu marembo.


text:
IKIBAZO CYA 9
Ese nagombye kwemera ubwihindurize?
ARI WOWE WAKORA IKI?
Tekereza kuri iyi nkuru: Alex yashobewe. Asanzwe yemera ko Imana ari yo yaremye ibintu byose. Ariko uyu munsi, mwarimu ubigisha isomo ry’ibinyabuzima yemeje ko inyigisho y’ubwihindurize ari ukuri, kandi ko ishingiye ku bushakashatsi bwakozwe n’abahanga mu bya siyansi. Alex ntiyifuza ko abandi bamuseka. Aribajije ati “ariko se ko abahanga mu bya siyansi bemeza ko inyigisho y’ubwihindurize ari ukuri, jye ndi iki ku buryo nabagisha impaka?”
Ese iyo uza kuba Alex, wari kwemera ubwihindurize bitewe n’uko gusa ibitabo byemeza ko bwabayeho?
FATA AKANYA UTEKEREZE
Abemera ubwihindurize n’abatabwemera bose bihutira kuvuga ibyo bemera batiriwe bibaza n’impamvu babyemera.
Hari abantu bemera ko hariho Umuremyi, bitewe gusa n’uko ari ko babyigishijwe mu rusengero.
Hari n’abemera ubwihindurize bitewe gusa n’uko babyize mu ishuri.
IBIBAZO BITANDATU UKWIRIYE GUSUZUMA
Bibiliya igira iti “buri nzu yose igira uyubaka, ariko uwubatse ibintu byose ni Imana” (Abaheburayo 3:4). Ese kubyemera bishyize mu gaciro?
IBYO ABANTU BAVUGA: Ibintu byose byo mu isanzure ry’ikirere byabayeho mu buryo bw’impanuka.
1. Ni nde cyangwa ni iki cyateje iyo mpanuka?
2. Ese igitekerezo gishyize mu gaciro ni ikihe? Ese ni uko ibintu byapfuye kubaho gutya gusa cyangwa ni uko hari umuntu byakomotseho?
IBYO ABANTU BAVUGA: Abantu baturutse ku nyamaswa.
3. Niba abantu barakomotse ku nyamaswa, urugero nko ku nguge, kuki usanga bafite ubwenge buhambaye kuzirusha?
4. Kuki n’ibinyabuzima byoroheje usanga bifite imikorere ihambaye?
IBYO ABANTU BAVUGA: Hari ibimenyetso byerekana ko ubwihindurize bwabayeho.
5. Ese umuntu uvuga atyo aba yarigenzuriye ibyo bimenyetso agasanga bwarabayeho koko?
6. Ese utekereza ko ari abantu bangana iki bemera ubwihindurize bitewe gusa n’uko babwiwe ko umuntu wese w’umunyabwenge agomba kubwemera?
“Uramutse ugeze mu ishyamba ukabona inzu nziza cyane, ese wavuga uti ‘ibiti byagiye byiterateranya bivamo iyi nzu?’ Birumvikana ko utavuga utyo! Ntibyaba bishyize mu gaciro. None se kuki twakwemera ko ibintu byose byo mu isanzure ry’ikirere byapfuye kubaho gutya gusa?”—Julia.
“Tekereza umuntu akubwiye ko habaye impanuka mu icapiro maze wino igatarukira ku bisenge no ku nkuta, hakavamo inkoranyamagambo nini cyane. Ese wabyemera?”—Gwen.
KUKI WEMERA IMANA?
Bibiliya igushishikariza gukoresha ‘ubushobozi bwawe bwo gutekereza’ (Abaroma 12:1). Ibyo bisobanura ko utagombye kwemera Imana bishingiye gusa
KU BYIYUMVO (Jye numva hariho imbaraga zisumba byose)
KU BITEKEREZO BY’ABANDI (Mbana n’abantu bemera Imana)
KU GAHATO (Ababyeyi banjye bantoje kwemera Imana; nta kundi nari kubigenza)
Ugomba kugira impamvu zifatika zituma uyemera.
“Iyo ndi mu ishuri mwarimu agasobanura imikorere y’umubiri wacu, binyemeza rwose ko Imana ibaho. Buri gice cy’umubiri wacu gifite icyo gishinzwe ndetse na twa duce duto two mu mubiri. Igitangaje ni uko ibyo byose bikorwa tutazi ko birimo biba. Imikorere y’umubiri wacu irahambaye cyane!”—Teresa.
“Iyo nitegereje inzu ndende y’umuturirwa, ubwato cyangwa imodoka, ndibaza nti ‘byakozwe na nde?’ Umuntu ukora imodoka aba afite ubwenge, kuko bisaba ko akantu kose kayigize gakora neza kugira ngo ishobore kugenda. None se ubwo niba imodoka zigira abazikora, abantu bo ntibagomba kuba bafite uwabaremye?”—Richard.
“Uko nagendaga niga siyansi, ni ko narushagaho gutakariza icyizere inyigisho y’ubwihindurize. . . . Kuri jye ‘kwemera’ ubwihindurize ni byo bigoye kurusha kwemera ko hariho Umuremyi.”—Anthony.
BITEKEREZEHO
Nubwo abahanga mu bya siyansi bamaze imyaka myinshi bakora ubushakashatsi, ntibavuga rumwe ku nyigisho y’ubwihindurize. Niba abahanga mu bya siyansi barananiwe kumvikana ku nyigisho y’ubwihindurize, kandi ari bo bitwa ko ari abahanga, wabuzwa n’iki kuyishidikanyaho?


text:
Ambasaderi Dr Mujawamariya Jeanne d’Arc yasobanuriye abari bitabiriye uwo mugoroba ko umuganura ufite inkomoko mu muco w’abanyarwanda aho wasobanuraga ugusangira umusaruro wa mbere no kunga ubumwe hagati y’abanyarwanda ubwabo.
Yanavuze ko uyu munsi ufite ikindi gisobanuro kirushaho kunga abanyarwanda no kubaha icyerekezo cyiza, kuko ubu abanyarwanda bizihiza umuganura barebera hamwe intambwe bateye mu iterambere ndetse bakanarushaho gufata ingamba zizatuma barushaho guteza imbere igihugu kandi buri wese akabigiramo uruhare.
Ibirori byaranzwe no gusangira amafunguro gakondo yo mu Rwanda, arimo imyumbati igeretse ku bishyimbo, igitoki kigeretse ku mashaza, ibihaza, ibigori ndetse n’amata y’inka, ariko hakaba hari hateguwe n’andi mafunguro amenyerewe mu Burusiya.
Mu Rwanda ibirori by’umunsi w’umuganura bizaba kuri iki Cyumweru tariki ya 27 Kanama i Nyanza mu Ntara y’Amajyepfo.
Ibikorwa byo kwitegura umunsi w’Umuganura byatangijwe n’iserukiramuco ngarukamwaka rizwi nka "Kigali-Up" rimaze gushinga imizi mu muziki w’u Rwanda, ibirori bisusurutswa n’itorero Urukerereza n’abahanzi barimo abaturutse mu mahanga.
Habaye kandi n’umutambagiro tariki 21 Kanama 2017, aho ababyinnyi, abakina b’imikino ngororamubiri n’abahanga mu kwerekana ubufindo butandukanye, bazengurutse Umujyi wa Kigali bashimisha abaturage ku mihanda.
Ibirori nyirizina by’umuganura birabanzirizwa n’igitaramo ngarukamwaka cyitwa ’I Nyanza Twataramye’ ku mugoroba wo kuri uyu wa Gatandatu tariki ya 26 Kanama 2017.


text: Bana b'u Rwanda ndabasuhuje. Mu minsi ishize twumvise ku maradiyo ivuka ry'ishyaka RPR rifite ingabo Inkeragutabara. Mbere yaho, twigeze kumva irindi shyaka RUD-Urunana rifite ingabo Imboneza. N'ubwo Ambasaderi Sezibera byose yabihakanye, twe siko tubibona ino aha. Ndetse turimo kwibonera ubwacu ko ibintu bikomeye kurusha uko twabikekaga. Ayo mashyaka ariho, afite abayoboke mu Rwanda, mu Buganda, no muri Kongo. New Times yakomojeho, ariko ukuri kurushijeho kunuma. Muri make dore ibivugwa hano i Kigali: Inkeragutabara ni izo Umunyiginya Ruzibiza Abdul Yeshuwa, naho Imboneza ni izo Umugogwe Kanyamibwa Felesiyani bene wabo bo mu Rwankeri ya Ruhengeri n'i Nyarurama ya Kigari, bita Aroni. Bombi barakorana. Umwe akaba Umunyiginya wo kwa Ndahiro Cyamatare, undi akaba Umunyabyinshi wo kwa Byinshi. Kanyamibwa akomoka kuri Byinshi wa Bamara wa Yuhi Gahindiro. Ruzibiza agakomoka kuri Ruganzu Ndori (Umunyiginya wa mbere) wa Ndahiro Cyamatare wa Yuhi Gahindiro. Bombi bahuriye kuri Yuhi Gahindiro w'Umusindi. Bose ubwo ni Abasindi, nk'uko Alexis Kagame n'abandi biru n'abashakashatsi babivuze. Abasindi ngo bagamije guhirika Abega(Kagame Pawulo). Ibyo birimo kuvugwa hose mu Rwanda. Niba ataribyo Ambasaderi Sezibera ni anyomoze. Amateka ya Ruzibizwa arazwi neza, ariko Kanyamibwa yakomeje kwihishahisha, tukamumenya ku byo rubanda rwa giseseka izi gusa, ariko akatugora ku bindi bya ngombwa. Kanyamibwa yuzuye amayobera menshi. Kugeza igihe dutembereye muri Kongo, aho se na nyina bahungiye muri 1959, kugeza igihe batahukiye mu Rwanda muri 1967, ariko bakaza biyita abahutu kandi ari Abatutsi b'Abanyabyinshi. Mu by'ukuri ni Abagogwe buzuye iyo bari mu Rwanda, bakaba Abanyamurenge iyo bari muri Kongo. Ushaka kubimenya neza azanyarukire muri Masisi. Bene wabo wa Kanyamibwa baracyahari, baratuye kandi baratunze bitwa Abanyamurenge bo mu bwoko bw'Abanyabyinshi. Kanyamibwa ni anyomoze niba mbeshya. Icyakomeje kutugora kugeza ubu ni ukuntu Kanyamibwa yahunze u Rwanda muri 1990, intambara yo kubohoza igihugu itangiye, ajyanywe n'Abanyamerika mu icuraburindi ubwo yari amaze gufungwa mu byitso hamwe n'inshuti ye Gatera Egide uyu mucuruzi ukomeye ukomoka ku Gisozi, nyuma tukaza kumva abanyamerika bamufashije gushinga OPJDR, igihugu kimaze kubohozwa. Uzabimenya azadufashe. Twumva ngo na afromerika ayifatanije n'abanyamerika, cyangwa se barayimugabiye, ntawamenya. Hari undi munyarwanda mwumva abanyamerika baha ijambo iyo ibintu byakomeye? Twaramwiyumviye kenshi ku byerekeye amarorerwa yakorewe i Newyork ku wa 11 Nzeri 2002, tumwumva mu biriya bya serwakira Gatarina muli Louisiane. Twamubonye kuri televisiyo y'abanyamerika agaragura Ambasaderi Nsenga, abanyamamuru b'abanyamerika bagakoma mu mashyi. Ntatinya kuvuga yihanukiriye kandi yicaye muri Amerika. Uzamenya impamvu n'icyo bihatse azatubwire. KANYAMIBWA AFITE AMAYOBERA MENSHI! Ambasaderi Sezibera rero natubwize ukuri ibyo Abategetsi bazi kuri Kanyamibwa na Ruzibiza n'amashyaka yabo Imboneza n'Inkeragutabara. Twese tuzi ko abasirikare benshi ba FPR basigaye bakorana nabo, cyane cyane Abanyiginya, Abagogwe n'Abanyamurenge, ndetse ku mugaragaro. Iriya terefone Sano yavugiyeho yari iri mu Rwanda, Ambasaderi Sezibera ni areke gusisibiranya. Ndetse bamwe bavuga ko ari imwe mu kirundo umutegetsi ukomeye ntavuze yabatwerereye. Gufunga amaso sibyo bizatuma tubatsinda. Ukuri ni gusohoke, tumenye icyo duharanira n'abo duhanganye nabo. Twumva ngo Abahutu bajya mu Imboneza abatutsi bakajya mu Inkeragutabara ariko bose bakaba bayoborerwa bakanitoreza hamwe. Ambasaderi Sezibera cyangwa se Bwana Ngarambe nibatubwire impamvu ibinyamakuru by'abo bantu aribyo Inzira Ndende n'Ijwi ry'Umucunguzi birimo gusomwa ku mugaragaro mu tubari no mu biro by'abakozi ba Leta, haba i Kigali, cyangwa i Butare, cyangwa ku Gikongoro. Ahandi simpaherutse. Ntabwo turi STUPID twese. Wenda turi abaswa muri politike ariko ntabwo turi injiji. ABATURAGE DUKENEYE UKURI. CYANE CYANE TWEBWE TWARI MU RWANDA MBERE YA 1994. TUZI ICYO TUVUGA, NTIDUSHAKA KWONGERA GUTUNGURWA. Byose ariko si icuraburindi. Igishimishije ni uko maze gusoma ko ngo Munyandekwe bagiye kumuboha. Mugire intabaza. Yari Yeremiya Mugiraneza.


text:
Ku wa 29 Nyakanga 2012, Paruwasi gatolika ya Nyagahanga, Diyosezi ya Byumba habereye ibirori by’impurirane : Itangwa ry’Isakramentu ry’Ubusaseridoti kumudiyakoni Noheli NGABONZIZA uvuka muri Santarali Ruhondo, no guhimbaza Isabukuru y’imyaka 65 iyi paruwasi imaze ishinzwe. Ibirori nyirizina by’uwo munsi byabimburiwe n’Igitambo cy’Ukaristiya cyatuwe na Nyiricyubahiro Musenyeri Servilien NZAKAMWITA, Umushumba wa Diyosezi ya Byumba, agaragiwe n’abasaseridoti n’abadiyakoni, bose hamwe bagera kuri mirongo ine ; n’imbaga y’abakristu yari yakereye ibirori.
a. Yubile y’imyaka 65 ya Paruwasi
Mbere yo kuvuga muri make uko ibirori by’umunsi byagenze, mucyo tubanyuriremo mumagambo ahinnye amavu n’amavuko ya Paruwasi Nyagahanga.
Paruwasi Nyagahanga ni imwe mumaparuwasi 17 agize Diyosezi gatolika ya Byumba ; ikaba yarashinzwe kuwa 01 Ugushyingo 1947 ivuka kuri Paruwasi ya Kiziguro ishinzwe n’Abapadiri bera (Pères Blancs), iragizwa Bikira Mariya Umwamikazi utuma twizera (Notre Dame de l’espérance). Iyi paruwasi igabanyijemo amasantarali 9 n’amasikirisali 4 ; ni paruwasi ngari dore ko imbibi zayo zifata mubice by’uturere twa Gatsibo na Gicumbi. Abigishwa ba mbere bayo babatijwe tariki ya 19/11/1952. Kuva yashingwa kugeza 2006 yayoborwaga n’abapadiri bera, maze kuwa 01/10/2006 ubuyobozi bwayo bwegurirwa Abapadiri kavukire(Abanyarwanda) ba Diyosezi. Nyagahanga imaze kwibaruka abasaseridoti 8 aribo Myr Augustin MISAGO n’abapadiri Augustin MASHYENDELI, Faustin NYOMBAYIRE, Idisbald RUDASUMBWA, Cyprien MWISENEZA, Gérard HABUMUGABE, Augustin HAKIZIMANA, na Noël NGABONZIZA ; ituwe n’abakristu bagera kubihumbi 38 babarirwa mu miryango-remezo 226. Kuri ubu abapadiri bahakorera ubutumwa ni Paul GAHUTU, Valens HABAMUNGU na Athénogène TUYISHIME. Twibukiranye kandi ko amaparuwasi : Rushaki, Nyarurema, Rukomo, Nyagatare, Matimba, Ngarama na Gituza akesha uruhererekane rw’ukuvuka kwayo kuri NYAGAHANGA, nayo yavutse kuri paruwasi KIZIGURO.
b. Ibirori by’umunsi
Nk’uko twatangiye tubivuga, ibirori by’umunsi byabimburiwe n’Igitambo cy’Ukaristiya aho muntangiriro y’iryo sengesho Umwepiskopi yagize ati : « Twaje gutura Imana imbuto yeze mu murima wa Nyagahanga tubereye abahinzi, abarinzi, none tukaba tuje nk’abasaruzi.» Ni muri iyo Misa yo gushimira Imana kubera imyaka 65 inkuru nziza imaze yegerejwe abatuye Nyagahanga nka paruwasi, umudiyakoni Noël NGABONZIZA yakiriye ingabire idasanzwe y’Ubusaseridoti mu biganza bya Nyiricyubahiro Myr Servilien NZAKAMWITA.
-Uretse umwepiskopi n’abandi basaseridoti hari n’abandi bayobozi bo mu nzego bwite za Leta bitabiriye ubutumire ; aha twavugamo nka Minisitiri w’Ibikorwa-remezo Stanislas KAMANZI unahavuka, Umuyobozi w’Intara y’Iburasirazuba, Umuyobozi w’Akarere ka Gatsibo, bamwe mubadepite mu nteko ishingamategeko y’u Rwanda n’abandi bo munzego z’ibanze n’izumutekano. Abafashe ijambo hafi ya bose bahurije kugushimira ; mbere na mbere Imana yo igira neza igatora Abashumba muri Kiliziya, bagashimira banishimira ubuyobozi bwa paruwasi bwateguye neza ibyo birori by’umwihariko, n’ubwa Diyosezi muri rusange. Nibyo dusanga ahanini mu ijambo ry’Umuyobozi w’Intara y’Iburasirazuba, wishimiye ibyiza byose Nyagahanga yagezeho mu myaka 65 imaze ivutse, dore ko asanga iyi paruwasi ari umwe mubafatanyabikorwa bihariye Intara ayobora ifite. Yashimye uruhare ubuyobozi bwa paruwasi budahwema kugaragaza mu gushyigikira iterambere n’imibereho myiza by’abaturage. Yasoje yifuza kandi anemera gukomeza ubufatanye bwiza hagati ya Leta na Kiliziya.
-Umusaseridoti mushya, Padiri Noël NGABONZIZA, mu ijambo yageneye umunsi we n’uwa Nyagahanga yatangiye asingiza Imana Rurema kandi Rugira, Umushoborabyose. Yashimiye abagize uruhare mu itorwa rye : Musenyeri Servilien NZAKAMWITA, ababyeyi, abarezi n’abakristu bamuteye inkunga buri wese uko abishoboye. Asoza yagize ati : « Ubwo ngeze kubusaseridoti ndabasaba ngo mwongere amasengesho munsabira kugirango mbashe kurangiza umurimo wanjye mu ngeri zawo z’ingenzi uko ari eshatu : kwigisha,kuyobora no gutagatifuza abo nshinzwe nk’umusaseridoti.» Intego yahisemo ni : « Icyo nshaka ni impuhwe si igitambo (Mt 9,13).»
-Naho Padiri mukuru wa paruwasi Paul GAHUTU, we yibukije ko ari ibirori by’impurirane nk’uko twabivuze haruguru ; maze akomeza abwira abari aho ko Ubusaseridoti ari imwe mu ngabire Nyagasani Yezu yasigiye Kiliziya ye, ikaba ihabwa umugabo igasiba undi. Yunze mu rya Mutagatifu Yohani Mariya Viyani agira ati : « Umusaseridoti ni umugabuzi w’inema z’Imana mu bantu ; ni icyambu abantu bambukiraho basanga Imana, n’icyo Imana inyuraho isanga abantu. Umusaseridoti kandi ni ingoro y’Imana mubantu.» Mu kugaragaza aho paruwasi igeze yiyubaka kuri roho no kumubiri, padiri mukuru yavuze ko Ikenurabushyo ry’ingo rifasha benshi kubana neza no gutera imbere, dore ko babinyujije mucyo bise « Ihuriro ry’ingo n’Ubusugire bw’ingo » ; bityo aremeza rwose ko izi gahunda zombi zateye imbere kandi zinateza imbere abazigannye bose. Aha kandi anongeraho n’ihuriro ry’abapfakazi rizwi ku izina ry’« Abageni ba Kristu », rifasha abarigize kurushaho kwifasha ubwabo bahereye kunkunga bahabwa na paruwasi. Yasoje ashimira abitabiriye ibirori bose.
-Uretse inyigisho yatanze ubwo yatangaga Isakramentu ry’Ubusaseridoti, Nyiricyubahiro Musenyeri yakomeje kwerekana ingufu yashyize muri gahunda ye y’ikenurabushyo rishingiye mbere na mbere ku Iyogezabutumwa ry’abana (Enfance missionnaire), n’Ihuriro ry’ingo (Pastorale familiale) n’Ubusugire bw’ingo(Action familiale). Mu byishimo adahwema kugaragaza, yaragize ati : « Uyu munsi twese turishimye kubera imyaka 65 ya Paruwasi Nyagahanga itubyariye n’umusaseridoti, umuhuza w’abantu n’Imana n’uw’Imana n’abantu ». Nibwo yakomeje abwira padiri mushya aya magambo : « Urangije ikivi cya mbere cyo kwitegura, ariko utangiye icya kabiri cyo gutumwa. Nkwifurije imirimo myiza, uzabe umusaseridoti ukunda Imana n’abantu ». Yasoje ijambo rye ashimira abakristu bateguye bakanitabira ibyo birori, ariko abahugura atsindagiye agira ati : « Amajyambere namanuke agere mu ngo zanyu, ariko n’ubukristu butangirire mu ngo.» Yasoje atanga umugisha wa gishumba.
Fratri SENZOGA Faustin, Byumba


text:
Rumanura
ni imwe mu nzara zayogoje u Rwanda, iyi nzara yabayeho hagati ya 1916-1918.Intambara ya mbere y’Isi irangiye (1914-1918), u Rwanda rwahuye n’inzara ikomeye yayogoje cyane cyane igice cy’Amajyaruguru y’u Rwanda ahitwaga mu Bugoyi, ubu ni mu Ntara yUburengerazuba mu duce twa Rubavu na Nyabihu n’ahandi bituranye.
Kubera ubukana bw’iyi nzara yatangiye gahoro gahoro, abaturage barasuhutse bajya guhingira ibiribwa mu duce tw’Ubushiru, Uburera, no mu Budaha kuko ho babaga bafite ibyo kurya bahunitse byo kuzabarengera mbere y’uko ibindi byera.
Kubera ko Abagoyi batabashaga kubona uko bashyira Abarera ibikoresho nk’imyambi, amasuka n’ibindi ngo bagurane babahe ibyo kurya, byatumwe Abagoyi benshi basonza bituma batangira no gusahura amazu y’abandi.
Uburera nabwo bwaje kunanirwa kwihaza mu biribwa no gusagurira uduce tundi tw’u Rwanda harimo n’Ubugoyi bari baturanye.
Abarera bamaze kubona ko Abagoyi batangiye
kujya babasahura, bahisemo gusarura imyaka itarera neza, banga ko Abagoyi
bayisarura.
Kuva ubwo inzara yahise itangira. Impunyu zabaga mu Ishyamba ryatandukanyaga Ubugoyi n’Uburera nazo zatangiye kujya zitega abikoreye ibiryo bava mu Burera zikabambura, ibi bituma itumanaho n’ihererekanya ry’ibiribwa rihagarara kubera gutinya kwamburwa ibyabo no kwicwa.
Abagoyi babonye ko inzara ibageze kure, bahisemo kujya bajya gusahura imirima y’Abarera, bakagenda bari mu matsinda manini agamije no kwitabara za mpunyu.
Ibi byatumye ibiribwa byose byibwa ndetse n’imbuto yari yarateganyijwe kuzaterwanayo barayisahura. Abarera bamaze kubona ko nabo bashonje bagannye mu Nduga (Intara y’Amajyeofo y’ubu) gushaka yo ibyo barya bityo inzara iba igeze mu gihugu rwa gati.
Mu gitabo cya Bernard Lugan kitwa :Histoire du Rwanda: De la Préhistoire à nos Jours, ku ipaji ya 326 hagaragaramo Umupadiri witwaga Weckerlé muri 1917 wanditse ati: "Ubu mu Rwanda hari uduce tutihagije mu biribwa kandi abadutuye basuhukira mu tundi duce baturanye gushaka icyo barya. Igiteye impungenge ni uko inzara yatangiriye mu duce dukize tw’igihugu bityo udukennye tukazabura abaduha ibyo kurya nyuma."
Lugan avuga ko hari izindi mpamvu zateye Rumanura mu Rwanda harimo n’uko muri Africa hari hakiri uduce twarimo ibisigisigi by’intambara ya mbere y’Isi Yose.
ku Ntambara ya mbere y’Isi mu Rwanda, Capt Wintgens wari uhagarariye Resident w’Ubudage mu Rwanda, yanze ko intambara hagati ye n’Ububiligi ibera mu Rwanda, ahitamo gutera Ababiligi abasanze muri Kongo.
Yatwitse umujyi wa Goma, afata n’Ikirwa cy Idjwi. Yashinze ibirindiro ku Gisenyi no ku mpande zombi z’Umugezi wa Sebeya ku misozi ya Nengo na Rubavu.
Ibi ariko ntibyabujije ingabo z’Ababiligi kotsa igitutu Abadage ba Capt Wintgens kandi ni mu gihe kuko babarushaga intwaro ndetse n’ubwinshi bw’abasirikare.
Ingabo z’Ubudage zashakaga kwigarurira uduce twose tw’Amajyaruguru y’Uburengerazuba( Ubugoyi n’Uburera ) ndetse n’Amajyepfo yo hagati( Nduga)kandi barabishoboye.
Kubera iyi ntambara, za nyakatsi
zaratwitswe. Abari bahanganye batwitse urutoki( aho bateye insina nyinshi)
bararutsemba bagamije kubuza abanzi babo kwihishamo.
Ibi nabyo byongereye ubukana bw’iyi nzara. Iyi ntambara yamaze hafi imyaka ibiri ariko muri 1916, ingabo z’Ababiligi zinjiye mu Rwanda zinyuze mu gace kari karigaruriwe n’Abongereza bituma Abadage bahunga bava mu Bugoyi ariko basiga basahuye ndetse batwara bunyago abagabo bo kubatwaza ibiribwa n’ibikoresho.
Bamwe muri aba bagabo bashoboye gucika bajya
mu mashyamba yari hafi aho.
Nyuma gato Ababiligi batangiye guhumuriza
abaturage batangira kuva mu bwihisho baza mu ngo zabo.
Abatahutse bageze mu ngo zabo bahuye n’akaga. Haguye imvura nyinshi ituma n’imyaka yari yarasigaye ibora kubera amazi menshi kandi n’ibigega byarangiritse cyane.
Mu kiganiro Bernard Lugan yagiranye na
R.P.Soubielle muri 1917 wari utuye ku Nyundo yagarutse ku bibazo byatewe na
bamwe mu batware harimo uwitwa Rwakadigi wayoboraga Ubugoyi.
Uyu mutware yahoranye amazu menshi n’inka nyinshi mu Bugoyi no mu Nduga. Inzara ibaye abantu barabisahuye.
Ababiligi bamaze kugarura agahenge, Rwakadigi yategetse abantu bose bagize uruhare mu kumwiba ibye ko bagamba gukora imirimo y’ingufu bakubaka amazu ye n’ibigega bye basenye, abandi abirukana mu mirima y’intoki ze bajya kwangara.
Rwakadigi yigaruriye ku ngufu ibihingwa by’abaturage be, ibi bituma abari bafite ibyo basigaranye byo kubatunga byigarurirwa na Rwakadigi ku ngufu bo inzara irabica.
Hari inzara nyinshi zabaye mu Rwanda. Nk’uko byanditswe na Dantès Singiza mu gitabo cye: La Famine Ruzagayura, (Rwanda, 1943-1944) Causes ,Conséquences et reactions des autorités ku ipaji ya 8 hagaragara ko mu Rwanda habaye inzara nyinshi zikurikira: Rukungugu, Ruyaga, Rwakabaga, Rumanura, Rwakayihura, Ruzagayura, kandi buri imwe muri izi yahabwaga izina runaka bitewe n’agace yabaga yagezemo.
Nyuma ya Rumanura haje gukurikiraho inzara yiswe Ruzagayura. Iyi nayo yaje ari kabutindi ihitana abantu benshi nk’uko tuzayibagezaho munkuru yacu itaha.


text:
Kwiga Bibiliya bikorwa bite?
Abahamya ba Yehova bashobora kugushyiriraho gahunda yo kwiga Bibiliya isubiza ibibazo byinshi wibaza. Dore bimwe muri byo:
Imana ni nde?
Ese koko Imana inyitaho?
Nakora iki ngo ngire urugo rwiza?
Nakora iki ngo ngire ibyishimo mu buzima?
Uri bubone hasi aha ibisubizo by’ibibazo abantu bakunze kwibaza ku birebana na gahunda tugira yo kwiga Bibiliya.
Iyo gahunda ikorwa ite? Dufata ingingo runaka, urugero nk’iyerekeye “Imana” cyangwa “ishyingiranwa,” maze tugasuzuma imirongo itandukanye yo muri Bibiliya igira icyo ivuga kuri iyo ngingo. Iyo tuyigereranyije, tubona icyo muri rusange Bibiliya ivuga kuri iyo ngingo. Nguko uko tureka Bibiliya ubwayo ikisobanura.
Iyo twiga Bibiliya, twifashisha igitabo Ni iki mu by’ukuri Bibiliya yigisha? Mu ngingo zitandukanye icyo gitabo gisobanura neza, harimo icyo Bibiliya yigisha ku byerekeye Imana, Yesu ndetse n’igihe kizaza.
Umuntu wiga Bibiliya yishyura angahe? Kwiga ni ubuntu, kandi ntusabwa kwishyura ibitabo ukoresha.
Isomo rimara igihe kingana iki? Abantu benshi bafata isaha cyangwa irenga buri cyumweru kugira ngo tubigishe Bibiliya. Ariko igihe umuntu amara yiga gishobora guhinduka. Dukurikiza gahunda yawe.
Bigenda bite iyo umuntu asabye kwiga Bibiliya? Iyo usabye kwiga Bibiliya, Umuhamya wa Yehova aza kugusura mu gihe kikunogeye n’ahantu hakunogeye. Afata iminota mike yo kugusobanurira uko iyo gahunda ikorwa. Iyo ubyishimiye, ukomeza iyo gahunda.
None se iyo umuntu yize Bibiliya, aba agomba kuba Umuhamya wa Yehova? Oya. Abahamya ba Yehova bakunda kwigisha abantu Bibiliya, ariko nta muntu bahatira kuba Umuhamya. Ahubwo tumenyesha abantu icyo Bibiliya yigisha, tuzirikana ko buri wese afite uburenganzira bwo guhitamo ibyo yizera.—1 Petero 3:15.


text:
MISA IFUNGURA KU MUGARAGARO FORUM Y'IGIHUGU Y'URUBYIRUKO GATOLIKA KU NSHURO YA 15
Icyo gitambo cyayobowe na Nyriricyubahiro Musenyeri Anaclet Mwumvaneza, Umushumba wa Diyosezi ya Nyundo akikijwe n’Abapiskopi ba diyosezi ya Butare, Kibungo, Gikongoro bari kumwe n’Intumwa ya Papa Ishinzwe imirimo ya Papa wari kandi uhagarariye Papa muri iryo huriro.
Mu nyigisho yo mu Gitambo cya misa yo kuwa 24 Ugushyingo 2016, Musenyeri Anaclet Mwumvaneza yahereye ku masomo matagatifu cyane cyane Ivanjiri ya Luka ndetse n’Inkuru Nziza ya Matayo 5,1-10 ari naho hakomotse insanganyamatsiko y’ihuriro ry’uyu mwaka wa 2016 “Hahirwa Abagira impuhwe, kuko bazazigirirwa” (Mt 5,7), asobanurira urubyiruko rwitabiriye Forum ko rugomba kwigiramo byinshi. Byari bikwiriye ko Forum ibimburirwa n’igitambo cyo gushimira Imana no kuyisaba gufasha urubyiruko kwera imbuto.
Ubuzima bw’urubyiruko ni impano ikomeye y’Imana, bugomba kubahwa
By’umwihariko Mgr Anaclet yasabye urubyiruko kwishimira ubuzima bakabuha agaciro nk’impano y’Imana. Yagize ati “Mwishimire ubuzima; Imana ifite umugambi wo kubuha agaciro, kandi izabubabaza nimutabuha agaciro kabukwiye. Urubyiruko rukaba rukwiye kwigira muri iyi forum kwiremamo umuco wo kutisuzugura, ruba intangarugero mu mvugo no mu ngiro.
“Nta rutugu rukura ngo rusumbe ijosi”, Urubyiruko rugomba guha ababyeyi agaciro no kukiha rukikuzamo imigenzo myiza ya Gikirisitu
Ukwemera n’urukundo, ni imwe mu migenzo urubyiruko rwasabwe kwikuzamo rukarwangwa n’ubudahemuka rwirinda kwiyandarika ahubwo rukitwararika ku namanziza z’ababyeyi Musenyeri Anaclet Mwumvaneza yasabye buri wese mu bitabiriye Forum y’Urubyiruko Gatolika kurangwa n’imigenzo myiza ya gikirisitu ariyo,
Umushumba wa Diyosezi ya Nyundo wari uyoboye Igitambo cya Misa yashishikarije urubyiruko kandi kubaha ababyeyi nk’abafatanyagikorwa b’Imana mu gutanga ubuzima. Kumvira inama z’ababyeyi tutabita abatazi ibigezweho.
Ni gute urubyiruko rwaba abahire?Nk’uko byagarutsweho mu nyigisho ya Musenyeri Anaclet, kimwe n’abandi bose bagiye bagira uruhare mu biganiro bitandukanye, urubyiruko Gatolika rufite amahirwe yo guhurira muri forum. Iyo forum igomba kubabera akanya ko gufata imigambi mishya, bakaba umunyu w’isi babikesheje gutega amatwi inama bahakura, zizatuma bikiza ubwabo bakabasha kandi gukiza n’abandi. Kuba “Umuntu wuzuye, utunganye ku mubiri, kuri sosiyete no ku Mana” bizatuma tubarirwa mu rugaga rw’abahire, ba bandi twumvise mu ivanjiri.
Byanditswe : tariki ya 25 Ugushyingo 2016 saa 19:00:58, ubu
, : 364
Uwabitangaje : Secretariat CEPJ
Liturujiya y'uyu munsi
Umwaka B, Imbangikane
Kuwa gatandatu, kwambara icyatsi
Isomo rya 1 : 2 Sam 1,1-4.11-12.19.23-27
Kuzirikana : Zab 80 (79)
Ivanjili : Mk 3,20-21.
Fabiyani Papa n’uwahowe Imana (250)
Sebastiyani Uwahowe Imana (288)
Inkuru zeheruka gutangazwa
Ubutumwa bw'Abepiskopi
Inyigisho
Aho tubarizwa
Commission Episcopale pour la Pastorale des Jeunes, C.E.P.J.C/o Cité des Jeunes "Nazareth" de Mbare
B.P. 66 Gitarama
Tél. : +250 787 171 955
E-mail : cepj@urubyiruko.org
Website : www.urubyiruko.org


text:
IBINTU BY’INGENZI BYABAYE MU MWAKA USHIZE
Ikoraniro rinini ry’Abahamya ba Yehova
KUWA gatandatu tariki ya 5 Ukwakira 2013, abantu 257.294 bo mu bihugu 21 bakurikiye porogaramu y’inama ngarukamwaka ya 129 y’umuryango wa Watch Tower Bible and Tract Society of Pennsylvania, bamwe bakaba barayikurikiraniye aho yabereye abandi bayikurikirana hakoreshejwe ikoranabuhanga rya videwo. Nyuma yaho mu mpera z’icyo cyumweru, andi matsinda y’Abahamya ba Yehova bakurikiranye iyo porogaramu yafashwe amajwi na videwo hifashishijwe interineti. Abakurikiranye iyo porogaramu bose hamwe bari 1.413.676 mu bihugu 31. Koko rero, iryo ni ryo koraniro rinini ry’Abahamya ba Yehova ryari ribayeho mu mateka.
Kuva mu myaka ya 1920, Abahamya ba Yehova bagiye bageza ku bantu bo hirya no hino ku isi porogaramu z’amakoraniro yabo bakoresheje telefoni na radiyo. Muri iki gihe, interineti ituma abantu bashobora kumva no kureba ibintu birimo biba cyangwa bakabireba nyuma yaho gato, ndetse n’abari mu turere twitaruye.
Abakozi bo ku biro bimwe na bimwe by’amashami bamaze umwaka urenga bategura uburyo bwo gukurikirana videwo kuri interineti. Mu mpera z’icyumweru iyo nama yabayemo, abahanga mu bya tekiniki bagenzuraga ibyo kunyuza iyo porogaramu kuri interineti bari muri sitidiyo ibishinzwe iri i Brooklyn, muri leta ya New York, kandi kubera ko iyo nama yakurikiranywe n’abantu bari mu bice 15 by’isi bidahuje amasaha, igihe cyose muri iyo sitidiyo hahoraga umuntu ubikurikirana.


text:
Igitabo cya Gaël Faye cyahawe igihembo gikomeye cyane mu Bufaransa cyitwa ‘Prix Goncourt des lycéens’ gitangwa na Fnac[ Fédération nationale d’achats] ifatanyije na Minisiteri y’Uburezi muri iki gihugu.
Gaël Faye yari amaze icyumweru kimwe ahawe ikindi gihembo gikomeye cya Prix du Premier Roman (First Novel Prize) gisanzwe gitangwa ku banditsi batarubaka izina bari mu kigero cy’imyaka hagati ya 18 na 30.
Igihembo ‘Prix Goncourt des lycéens’ umwaka wa 2016 cyahawe Faye ukomoka mu Rwanda ku bw’igitabo cye yise "Petit Pays" cyacapiwe mu Bufaransa mu nzu yitwa Grasset. Asimbuye umwanditsi witwa Delphine de Vigan wahawe iki gihembo muri 2015 kubera igitabo yise "D’après une histoire vraie"[iki gitabo kimaze kugurishwa kopi zigera kuri 450.000].
Gaël Faye w’imyaka 34 yahawe iki gihembo na Minisiteri y’Uburezi ifatanyije na Fnac[ikigo gishinzwe gukwirakwiza ibihangano haba indirimbo, ibitabo, filime n’ubundi buhanzi bwose], by’umwihariko inacuruza ibitabo kuri internet.
Muri Nzeri 2016, iyi Fnac yahembye Gaël Faye nk’umwanditsi mwiza w’umwaka mu cyiciro cy’abanditse ibitabo byo mu bwoko bwa Roman. Icyo gihe ‘Petit Pays’ cyatoranyijwe mu bitabo 650 byitabiriye irushanwa uyu mwaka.
Iki gihembo cya ‘Prix Goncourt des lycéens’ Faye yahawe cyatangiye gutangwa mu 1988, gitangwa ku mwanditsi wahawe amanota menshi n’akanama k’abanyeshuri b’abasomyi 2 000.
Huffungton Post yatangaje ko umuyobozi w’akanama nkemurampaka katanze iki gihembo, Margaux Compte yamenyesheje Faye kuri telefone amubwira ko ari we watsinze. Gaël Faye ngo yahise avuga ko ‘ari iby’ikirenga kuba bamutoranyije’.
Ibitabo 14 byari bihanganiye iki gihembo cyatanzwe ku nshuro ya 29, guhitamo icyahize ibindi byari bimaze amezi abiri bikorwa n’abasomyi. Aba basomyi kandi bagiranye ibiganiro mpaka n’abanditsi babyo nyuma banahura n’akanama nkemurampaka ari nako kafashe umwanzuro ko Gaël Faye ari we watsinze.


text:
Uyu muhanzi azwiho ubuhanga mu kuririmba mu buryo bw’umwimerere ndetse by’akarusho akaba akunze kuvanga umuziki wa kizungu n’uwa gakondo nyarwanda. Ibi bituma mu myaka amaze mu muziki yaritabiriye amaserukiramuco atandukanye ndetse n’amarushanwa y’umuziki.
Agitangira guca akenge, Jules Sentore ntiyiyumvagamo ubuhanzi bwo kuririmba, yakuze atinya kuririmba kuko ngo yabonaga uburyo bigora Sekuru Sentore akumva ari umwuga atazabasha.
Yatojwe guca umugara no guhamiriza afite imyaka 5
Nubwo atabikundaga, ku mwaka itanu nibwo Sentore yamuvumbuyemo ubuhanga mu guhamiriza bityo amubera umutoza ndetse ngo yahoraga amusaba kubinonosora neza kugira ngo azabe umubyinnyi ukomeye mu Rwanda.
Ati “Nakuze nkunda kubyina, numvaga nzaba umubyinnyi. Icyo gihe nizo zari inzozi zanjye, sinakundaga kuririmba, narabitinyaga cyane kuko nabonaga ukuntu bigora sogokuru nkabyanga. Na we ntiyifuzaga kunyumva ndirimba”
Yigishijwe guhamiriza na sekuru wanamubyutsaga mu ruturuturu akamusaba gusubiramo ibyo yamwigishije. Ati “Mfite imyaka itanu nibwo navuga ko natangiye ibintu by’ubuhanzi, Sogokuru yarankundaga, yakundaga uburyo nacaga umugara, ndetse agahora asaba abuzukuru be bose yatwigishanyaga kundeberaho”
Yitoje umuziki afite imyaka 12
Uyu mwuzukuru wa Sentore ngo yatangiye kwitoza kuririmba ahagana mu mwaka w’2000. Icyo gihe yitorezaga ku ndirimbo z’abahanzi b’abahanga mu guhogoza barimo itsinda rya Boyz II Men, Lionel Richie, Kidum na Yvonne Chaka Chaka.
Ati “Icyo gihe byari mu 2000, nibwo natangiye kwitoza kuririmba. Byari binkomereye cyane, ndetse nabikoraga nabi ariko nkizera ko ngomba kuzabishobora kuko naterwaga ingufu n’abahanzi bo mu muryango wacu”
Muri 2005 yaririmbye ubuhamya bw’ukuntu nyina yamubyaye ari muri koma
Bwa mbere yagiye muri studio gukora indirimbo ye bwite mu mwaka wa 2005 itunganywa na Producer Pastor P. Muri iyi ndirimbo yise ‘Umugambi wayo’ , Sentore yavugaga ubuhamya bw’ukuntu yavutse nyuma y’amezi arindwi nyina yari amaze muri koma n’ibindi bibazo bikomeye umubyeyi we yahuye na byo dore ko bamutwitiye mu bitaro.
Ati “Muri iyo ndirimbo nagarukaga ku buhamya bwanjye, ukuntu navutse mu buryo bugoye. Ubundi njyewe mama na Papa bakoze impanuka, Papa yahise apfa mama ajya muri koma. Icyo gihe inda yari imaze amezi atatu, ubwo andi mezi 6 mama yayamaze mu bitaro ari muri koma, ntabwo abaganga bumvaga uburyo nzavukamo. Byari bitangaje ariko Imana yarabikoze”
Inkomoko y’izina ‘Icyoyitungiye’
Amaze kuvuka, nyirakuru ubyara se yamwise izina ‘Icyoyitungiye’ kubera ahanini uburyo yavutsemo butangaje. Kuba yaravukiye muri ubu buzima benshi mu muryango ndetse n’abaganga bakaba batariyumvishaga uburyo azavuka ari muzima nibyo byabaye inkomoko y’iri zina rye
Yagize ati “Nataravuka abantu bose bari bategereje kubona uruhinja rutangaje, n’abaganga ntabwo babyumvaga. Maze kuvuka nyogokuru wanjye ubyara Papa yahise anyita ‘Icyoyitungiye’, icyo Nyagasani yitungiye’, icyo Imana ubwayo ibeshejeho”
Mbere y’umuziki yabyinaga mu Itorero ry’Igihugu
Mbere yo kwinjira mu muziki byimbitse, Jules Sentore yari umwe mu babyinnyi b’Itorero ry’Igihugu ‘Urukerereza’. Ni naryo ryamufashije gukarishya ubumenyi mu bijyanye no guhamiriza, guca umugara, kwivuga no kwiyerekana gihanzi.
Iri torero ni naryo ryamufashije gukunda ubuhanzi bushingiye ku muco nyarwanda ndetse akura akunda umuziki ufite imizi muri gakondo ya Kinyarwanda.
Ntiyigeze yifuza kuririmba ruzungu
Gukurira mu muryango usigasira umuziki ushingiye ku muco byamuremyemo gukunda gakondo ndetse ngo ntiyifuzaga na gatoya kuzaba umuhanzi uririmba ruzungu.
Ati “Sinifuzaga kuririmba nka Chris Brown cyangwa Usher, nifuzaga kuzaririmba nka Sentore, nka Masamba. Nakunze umuziki wa gakondo kubera Sentore kuko yakoraga ubuhanzi bushingiye kuri gakondo nyayo.”
Icyo akora mu kuvugurura ubuhanzi bwe ngo azagere ku rwego yifuza, ni ugukora umuziki wa gakondo ivanze n’ibigezweho. Byose abikora aharanira kugira akarango ka Kinyarwanda mu muziki we.
Igitaramo cya mbere yakoze yahembwe 25,000 rwf
Mu mwaka wa 2009 ni bwo yaririmbiye abantu bashakaga kumva ubushobozi afite mu muziki. Icyo gihe benshi banyuzwe n’ukuntu aririmba ndetse umwe muri bo yikora ku mufuka amuha ibihumbi 25.
Iki gitaramo yagikoze hagamijwe gutegura ibindi bitaramo binini yitabiriye mu Budage. Muri 2009 kandi nibwo bwa mbere Sentore yagiye mu ndege.
Amaserukiramuco n’ibitaramo bikomeye yakoze hanze
Amaserukiramuco ya muzika n’umuco abera mu Rwanda, amenshi yayaririmbyemo. Yitabiriye FESPAD , Kigali Up, FESPAM yabereye i Brazzaville, iz’i Burundi, muri Uganda n’ahandi.
Ibindi bitaramo binini yitabiriye hanze y’u Rwanda ni ibyabereye muri Amerika, u Budage n’u Busuwisi.
Ibicurangisho bya muzika azi gukoresha
Mu bicurangisho byose bya muzika, Jules Sentore azi gucuranga inanga, gitari, kuvuza ingoma za Kinyarwanda na jembe.
Mu byifuzo bye anyotewe kumenya gutunganya umuziki akajya yikorera indirimbo ndetse ngo abyiyumvamo. Ati “N’ibyo bancurangira muri studio akenshi ni njye uba wababwiye ibyo bancurangira. Ndashaka kwagura ubumenyi nkajya nikorera indirimbo”
Amaze kumurika album imwe
Kuva yatangira umuziki, Jules yashyize hanze album imwe ndetse afite n’izindi zigera kuri 12 atarashyira kuri album.
Isomo yakundaga mu ishuri
Ubusanzwe yize ishami ry’Amateka, Ubukungu n’Ubumenyi bw’Isi. Kuva mu mashuri abanza kugeza mu yisumbuye yakundaga cyane amateka akanga urunuka Imibare n’Ubutabire.
Ibintu atinya mu buzima bwe
Mbere ya byose Jules Sentore atinya kuzabura ijuru ndetse ngo ni nayo mpamvu akunda gusenga akarira. Mu bintu byo ku Isi, ngo atinya cyane inkoko.
Ati “Nkiri muto nigeze gufata agashwi ndagakanda karapfa, kuva icyo gihe natinye inkoko. Iyo mbonye inkoko buriya mba numva merewe nabi”
Ibintu abantu batamuziho
Jules buriya ngo:
Azi kwitegereza akareba umukobwa akamenya ko ari mwiza
Akunda gusenga cyane ndetse ngo hari igihe aririra mu cyumba cy’amasengesho
Ni umuntu ukubagana cyane
Icyifuzo gikomeye afite mu muziki
Uyu mwuzukuru wa Sentore avuga ko anyotewe no kuzibona akunzwe ku rwego mpuzamahanga ndetse akamenyekana nk’umuhanzi wo mu ndirimbo gakondo utigana iby’imahanga.
Yifuza kugera ku rwego nk’urwa Lucky Dube, Alpha Blondy. Umuziki we ugeze ku rwego nk’urw’aba bahanzi ngo yakumva anyuzwe.
Isomo yubakiyeho ubuzima bwe
Mu gihe cyose yamaranye na Sentore, ngo yakundaga kubwira uyu musore kwirinda kwishyira hejuru no kumva ko yagezeyo. Ati “Mu buzima sinzibagirwa ijambo yambwiraga, yambuzaga kwishyira hejuru no kumva ko ndi igikomerezwa. Yambwiraga ko mu buzima, biba byiza cyane iyo umuntu ahora anyotewe no kumenya ibintu bishya, kwiyungura ubumenyi.”
Mu uyu mwaka wa 2014, yabashije kugaragara ku rutonde rw’abahatanira Salax Awards ndetse anaza mu bahanzi 10 bahataniye PGGSS4 nubwo atabashije kuza muri batatu ba mbere bazatorwamo uwa mbere.
Muri 2015 na bwo yabonetse mu bahanzi 10 bahatanira PGGSS ya Gatanu.
Ubwo yamurikaga album ye ya mbere mu mwaka wa 2013, Jules Sentore yerekanye ko afite ubuhanga ndetse akora ibyo azi, igitaramo cye kikaba cyaranashyizwe muri filime nshya ivuga ku Rwanda yitwa ’Intore’, ikaba yarakozwe na Eric Kabera.
Ibi byose bikaba bitanga icyizere ko ashobora kuzaba umwe mu bahanzi bazageza umuziki w’ u Rwanda kure igihe cyose yaba ahawe rugari mu gukora no kumenyekanisha ibihangano bye.


text:
Yakobo 2:19-20: wizera yuko Imana ari imwe rukumbi. Ibyo ni byiza ariko n’abadayimoni nabo barabyizera bagahinda umushyitsi. Wa muntu utagira umumaro we, ntuzi y’uko ukwizera kutagira imirimo ari imfabusa?”
Uku kuri kuraryanaaaa. Kumenya, kwemera cyangwa kwizera ko Imana iriho nta gitangaje kirimo, ngo na satani n’abe barabizi bibatera n’ubwoba!!! Bivuge ko abatemera, abatizera barushwa na satani kumenya ukuri?? Abo, abo, Bibliya yabise abatagira umumaro! Abafite ukwizera ku Mana uzabamenyera ku mbuto bera mu buzima bwa buri munsi.
Izo ntuzihisha, zigaragarira bose. Gerageza witekerezeho, ni ikihe gikorwa cy’indashyikirwa wumva wakwibukirwa ho ukwizera ufite? [Yakobo 2,26: Ni uko rero uko umubiri udafite umwuka uba upfuye, ni ko ukwizera kudafite imirimo kumeze, kuba gupfuye]. Mana tabara ubwoko bwawe, tuve muri confort zone twige gukora ibidasanzwe. Kanguka uzibukirwa ku byiza wakoze. Amen, Ivan T.


text:
ISOMO RYA MBERE
Iyimukamisiri (Iyim 32, 7-14)
Musa yari akiri ku musozi wa Sinayi, 7maze Uhorano aramubwira ati “Hogi manuka kuko umuryango wawe, wa muryango wavanye mu gihugu cya Misiri wihumanije! 8Ntibatindiganije guteshuka inzira nari narabategetse; bihimbiye ikigirwamana cy’ikimasa bapfukama imbere yacyo, maze bagitura ibitambo bavuga ngo ‘lsraheli, dore imana zawe zakuvanye mu gihugu cya Misiri!’” 9Uhoraho abwira Musa ati “Ndabona neza ko uyu muryango ufite ijosi rishingaraye! 10Ubu ngubu noneho ndeka, maze uburakari bwanjye bugurumane mbarimbure! Nyamara wowe nzakugira ihanga rikomeye!” 11Musa yurura Uhoraho lmana ye avuga ati “Mbese Uhoraho, kuki uburakari bwawe bwagurumanira umuryango wawe wivaniye ubwawe mu gihugu cya Misiri, ukoresheje ububasha bukaze bw’ukuboko kwawe? 12Ni iki cyatuma Abanyamisiri bavuga ngo ‘Yabimuye ino abitewe n’ubugome, agira ngo abicire mu misozi, abatsembe ku isi!’ Cubya uburakari bwawe bukaze, maze ureke inabi wari ugiye kugirira umuryango wawe. 13Wibuke indahiro wirahiriye ubwawe usezeranya Abrahamu, na Izaki na Yakobo abagaragu bawe, ugira uti ‘Nzagwiza urubyaro rwanyu nk’inyenyeri zo mu kirere, kandi iki gihugu navuze cyose nzagiha abana banyu, maze bagitunge ingoma ibihumbi.’” 14Nuko Uhoraho yisubiraho, areka inabi yari yashatse kugirira umuryango we.
ZABURI Zab 106 (105), 4a.6, 19-20, 21-22, 23
Inyik/ Uhoraho, uratwibuke wowe ugirira neza umuryango wawe.
Uhoraho, uranyibuke wowe ugirira neza umuryango wawe!
Koko twaracumuye nk’abasekuruza bacu,
Twaragomye duteshuka inzira!
Kuri Horebu bacuze inyana,
Bapfukama imbere y’icyo cyuma;
Uhoraho, we kuzo ryabo,
bamusimbuza ishusho ry’ikimasa kirisha ubwatsi.
Bibagiwe batyo Uhoraho umukiza wabo,
We wakoreye mu Misiri ibintu bikomeye,
ibitangaza mu gihugu cya Kamu,
n’akataraboneka ku nyanja y’Urufunzo.
Yari mu migambi yo kubatsemba,
iyo Musa, intore ye, atamwitambika imbere,
ngo abuze ubukana bwe kubarimbura.
IBANGONDIRIMBO RIBANZIRIZA IVANJILI (1 Yh 2,14. 23)
Uragasingizwa Nyagasani,
wowe Mwami uganje mu ikuzo iteka ryose.
Ijambo ry’Imann ridutuyemo :
uhamya Mwana, aba ari kumwe n’lmana Data.
Uragasingizwa Nyagasani,
wowe Mwami uganje mu ikuzo iteka ryose.
IVANJILI
+ Yohani (Yh 5, 31-47)
Muri icyo gihe, Yezu abwira Abayahudi ati 31«Ndamutse ari jye uhamya ibinyerekeyeho, icyemezo cyanjye nticyaba ari icy’ukuri. 32Hariho Undi uhamya ibyanjye, kandi nzi ko ibyo ahamya binyerekeyeho ari ukuri. 33Mwebwe mwatumye kuri Yohani, maze abaha ubuhamya bw’ukuri. 34Jye sinkeneye umuntu uhamya ibinyerekeyeho, ahubwo ibyo mbivugiye kugira ngo mukire. 35Yohani yari itara ryaka kandi rimurika, maze muhimbazwa n’urumuri rwe mu gihe gito. 36Jye mfite icyemezo kiruta icya Yohani, kuko ibikorwa Data yampaye gukora ari byo nkora; kubirangiza akaba ari byo bihamya ko Data yantumye. 37Kandi Data wantumye, ni we ubwe uhamya ibyanjye. Ntimwigeze kumva ijwi rye kandi ntimwigeze mubona n’uko asa. 38Byongeye, n’ijambo rye ntiribarimo kuko mutemera uwo yatumye. 39Mushakashakira mu Byanditswe mwibwira ko ari ho musanga ubugingo bw’iteka, nyamara ni byo bihamya ibinyerekeheyo. 40Ariko mwanga kunsanga ngo mugire ubugingo.
41«Ikuzo ryanjye sindikesha abantu; 42ariko mwe ndabizi: nta rukundo rw’Imana mwifitemo. 43Jye naje mu izina rya Data maze ntimwanyakira, ariko nihagira undi uza ku giti cye muzamwakira. 44Mwashobora mute kwemera, kandi buri wese amaranira guhabwa ikuzo na mugenzi we, mudashaka ikuzo mwahabwa n’lmana yonyine? 45Ntimugire ngo ni jye uzabarega kuri Data, uzabarega ni Musa kandi ari we mwiringiye. 46Iyaba mwemeraga Musa, nanjye mwanyemeye kuko yanditse ibinyerekeyeho. 47Niba rero mutemera ibyo yanditse, mwakwemera mute amagambo yanjye?» .


text:
Urwenya: Inama y'ubukwe
Inama y'ubukwe
Nuko umusore abonye bamurembeje buri gihe ngo kuki atarongora kandi akuze, aba
ateguye inama y'ubukwe igitaraganya abantu barayitabira bikomeye. Mu nama
ati “ ndabashimira ubwitabire bwanyu muri ino nama ibanziriza iya nyuma", ku murongo w'ibyigwa hari ibintu bitatu
1) umugeniazavahe?
2) naboneka inkwano zizavahe?
3) nyuma y' ubukwe se tuzabaho dute?
ngaho nimwige kuri ibyo ibindi tuzabyiga munama yanyuma."
Shyiraho Igitekerezo!
Subscribe to: Post Comments (Atom)


text:
π³π³π³
UYU ASHOBORA KUBA WOWE !?
Yahamagaye inshuti ye, ayibwira ko akeneye amafaranga yo kuvuza mama we ko arembye kdi ko ntahandi yakayakuye ayamusabye abuze ahandi ayakura.
Ya nshuti ye iramubwira iti: “sawa muvandi… wongere umpamagare nyuma gato.
Yongeye kumuhamagara nkuko yabimubwiye, yumva phone ye irafunze.
Agumya amuhamagara… kugeza aho arambiwe arangije aramureka ntiyongera kumuhamagara.
Ajya gushaka indi nshuti yasaba amafaranga ngo arebe uko yaramira amagara ya mama we. Arko ntiyabona numwe wamufasha.
Agaruka murugo. Akihagera abona igikapu kirimo imiti iruhande rwumusego mama we yararyamyeho nyina asinziriye.
Abaza umuvandimwe we uko byagenze, umuvandimwe we aramusubiza ati ” Hano haje inshuti yawe afata za ordonace zose zari aha z’imiti aragenda arayigura ayizana muri iki gikapu ureba. Ubu yarabaye asohotse gato nta numunota ushize”
Akibyumva aramwenyura namarira mu maso ye, asohoka hanze ngo arebe ya nshutiye akiyibona arayibaza ati ” wahoze he !? Naguhamagaye inshuro nyinshi arko numva phone yawe irafunze…”
Ya nshuti iramusubiza ati: ” UKIMBWIRA KO MAMA WAWE AREMBYE, NAHISE NGURISHA YA PHONE YANJYE AMAFARANGA AVUYEMO NYAGURAMO IMITI YA MAMA WAWE.”
INSHUTI MUBUZIMA ZIRAKENERANA
Good day!


text:
Uko Ijambo ry’Imana ryamenyekanye muri Esipanye
‘Igihe nzaba ngiye muri Esipanye, niringiye ko nzabareba mukamperekeza maze kubashira urukumbuzi mu rugero runaka.’—Abaroma 15:24.
AYO magambo intumwa Pawulo yayandikiye Abakristo bagenzi be b’i Roma, ahagana mu mwaka wa 56. Bibiliya ntivuga niba Pawulo yaragiye muri Esipanye. Yaba yaragiyeyo cyangwa ataragiyeyo, icyo tuzi ni uko ubutumwa bwiza bwo mu Ijambo ry’Imana Bibiliya bwageze muri Esipanye mu kinyejana cya kabiri, bitewe n’imihati Pawulo n’abandi bamisiyonari b’Abakristo bashyizeho.
Mu gihe gito imiryango y’Abakristo yatangiye kuba myinshi muri Esipanye. Ibyo byatumye abaturage b’icyo gihugu bakenera Bibiliya ihinduye mu kilatini. Iyo Bibiliya yari ikenewe kuko mu kinyejana cya kabiri Esipanye yari imaze igihe itegekwa n’Abaroma, kandi ikilatini kikaba cyarakoreshwaga cyane mu bwami bugari bwa Roma.
BIBILIYA Z’IKILATINI ZAJE ZIKENEWE
Abakristo ba mbere bo muri Esipanye bahinduye Bibiliya zitandukanye mu rurimi rw’ikilatini, zizwi ku izina rya Vetus Latina Hispana. Izo Bibiliya zamaze imyaka myinshi zikoreshwa muri Esipanye, mbere y’uko Jérôme arangiza guhindura Bibiliya yo mu rurimi rw’ikilatini izwi cyane yitwa Vulgate, mu ntangiriro z’ikinyejana cya gatanu.
Bibiliya yahinduwe na Jérôme, akaba yarayirangirije i Betelehemu muri Palesitina, yageze muri Esipanye mu gihe gito cyane. Igihe Lucinius wari umwigishwa wa Bibiliya urangwa n’ishyaka yamenyaga ko Jérôme arimo ahindura Bibiliya mu kilatini, yifuje gutunga iyo Bibiliya nshya vuba uko bishoboka kose. Yohereje i Betelehemu abandukuzi batandatu kugira ngo bandukure umwandiko w’iyo Bibiliya maze bawujyane muri Esipanye. Mu binyejana byakurikiyeho, Bibiliya yitwa Vulgate yagiye ikoreshwa kugeza igihe isimburiye za Bibiliya ziswe Vetus Latina Hispana. Izo Bibiliya zo mu rurimi rw’ikilatini zafashije abaturage bo muri Esipanye gusoma Bibiliya no gusobanukirwa ubutumwa buyikubiyemo. Ariko igihe ubwami bwa Roma bwahirimaga, hari hakenewe Bibiliya zo mu zindi ndimi.
BIBILIYA YANDITSWE KU BISATE BY’AMABUYE
Mu kinyejana cya gatanu, Abagoti n’andi moko akomoka mu Budage bigaruriye Esipanye, maze muri icyo gihugu hatangira kuvugwa urundi rurimi ari rwo rw’ikigoti. Abahigaruriye bari mu idini rya gikristo ritemera inyigisho y’Ubutatu ryitiriwe Arius. Nanone bari bafite Bibiliya yabo yo mu rurimi rw’ikigoti yitwa Ulfilas. Iyo Bibiliya yakoreshejwe muri Esipanye kugeza mu mpera z’ikinyejana cya gatandatu, igihe umwami w’Abagoti witwaga Reccared yavaga mu idini rya Arius, agahinduka Umugatolika. Yategetse ko ibitabo by’iryo dini byose bikusanywa bigatwikwa, hakubiyemo n’iyo Bibiliya yitwa Ulfilas. Ibyo byatumye inyandiko zose zo mu rurimi rw’ikigoti zibagirana muri Esipanye.
Icyakora no muri icyo gihe Ijambo ry’Imana ryakomeje gukwirakwizwa muri Esipanye. Uretse ururimi rw’ikigoti, muri icyo gihugu hari hakivugwa urundi rurimi rushamikiye ku kilatini ari na rwo rwaje gukomokwaho n’izindi ndimi zavugwaga ku mwigimbakirwa wa Ibérie. * Inyandiko za kera zo muri izo ndimi zari zanditse ku bisate by’amabuye. Izo nyandiko ni izo mu kinyejana cya gatandatu n’icya karindwi, zimwe muri zo zikaba zibonekamo imirongo yo muri Zaburi no mu Mavanjiri. Hari igisate cy’ibuye cyanditseho Zaburi ya 16 yose.
Kuba hariho imirongo y’Ibyanditswe yari yanditswe ku mabuye, byerekana ko icyo gihe abantu bo muri rubanda bandukuraga Ijambo ry’Imana kandi bakarisoma. Uko bigaragara, abarimu bahaga abanyeshuri bigaga gusoma no kwandika imyitozo yo kwandika imirongo yo muri Bibiliya. Ibisate by’amabuye bandikagaho byari bihendutse ugereranyije n’impu zakoreshwaga n’abihaye Imana bandikaga Bibiliya zirimo amashusho, hagati y’ikinyejana cya 5 n’icya 15.
Imwe muri Bibiliya nziza cyane irimo amashusho, iboneka muri kiliziya ya San Isidoro mu mugi wa León muri Esipanye. Iyo Bibiliya yo mu wa 960, ifite impapuro 516 zifite cm 47 kuri cm 34, ikaba ipima ibiro 18. Hari indi Bibiliya nk’iyo yo mu mwaka wa 1020, iboneka mu isomero ry’i Vatikani, ikaba yitwa Bibiliya ya Ripoll. Ni imwe muri Bibiliya zifite amashusho menshi zo hagati y’ikinyejana cya 5 n’icya 15. Kugira ngo uwihaye Imana yandike Bibiliya nk’iyo, yashoboraga kumara umunsi wose yandika inyuguti imwe, cyangwa akamara icyumweru cyose yandika umutwe muto wo hejuru ku ipaji. Icyakora nubwo izo Bibiliya ari iz’agaciro kenshi, nta ruhare rugaragara zagize mu gukwirakwiza ubutumwa bwo mu Ijambo ry’Imana mu baturage.
BIBILIYA MU CYARABU
Igihe Abisilamu bigaruriraga Esipanye mu kinyejana cya munani, hari urundi rurimi rwatangiye kuhavugwa. Mu turere bakoronije, icyarabu cyatangiye kugenda kivugwa cyane kurusha ikilatini, biba ngombwa ko hakenerwa Bibiliya muri urwo rurimi rushya.
Kuva mu kinyejana cya 5 kugeza mu cya 8, Bibiliya z’ikilatini n’iz’icyarabu zafashije Abesipanyoli gusoma Ijambo ry’Imana
Nta gushidikanya ko hagati y’ikinyejana cya 5 n’icya 15, muri Esipanye hakwirakwijwe Bibiliya nyinshi zo mu cyarabu, cyane cyane Amavanjiri. Birashoboka ko mu kinyejana cya munani ari bwo musenyeri w’i Seville witwaga Jean yahinduye Bibiliya yuzuye mu cyarabu. Ikibabaje ni uko inyinshi muri izo Bibiliya z’icyarabu zazimiye. Igice cya Bibiliya kigizwe n’Amavanjiri cyahinduwe mu cyarabu mu kinyejana cya cumi rwagati, kiboneka muri katederali ya León muri Esipanye.
HABONEKA BIBILIYA Z’ICYESIPANYOLI
Ahagana mu kinyejana cya 15, igikasitiliyani ari cyo cyesipanyoli, cyatangiye gukoreshwa ku mwigimbakirwa wa Ibérie. Urwo rurimi rushya rwari kuzagira uruhare rukomeye mu gukwirakwiza Ijambo ry’Imana. * Umwandiko wa mbere wa Bibiliya uhinduye mu cyesipanyoli wabonetse mu nyandiko yiswe La Fazienda de Ultra Mar (Ibyakorewe hakurya y’inyanja), yo mu ntango z’ikinyejana cya 13. Iyo nyandiko ibonekamo inkuru ivuga iby’urugendo rw’Abisirayeli, kandi ikubiyemo ubutumwa buboneka mu bitabo bitanu bya mbere bya Bibiliya n’ibindi bitabo byo mu Byanditswe by’Igiheburayo, Amavanjiri n’Inzandiko.
Icyakora abayobozi ba kiliziya ntibishimiye iyo Bibiliya. Konsili y’i Tarragona yo mu wa 1234, yategetse ko ibitabo byose bigize Bibiliya biri mu rurimi rw’icyesipanyoli bishyikirizwa umuyobozi w’idini kugira ngo bitwikwe. Igishimishije ni uko iryo tegeko ritigeze rihagarika umurimo wo guhindura Bibiliya waje gukorwa nyuma. Bavuga ko Umwami Alfonso wa X (1252-1284), ari na we watangije icyesipanyoli cyanditse, yifuzaga ko Ibyanditswe bihindurwa muri urwo rurimi rushya, kandi yarabishyigikiye. Icyo gihe, muri Bibiliya zo mu cyesipanyoli zahinduwe, harimo Bibiliya yabanjirije iyitiriwe Alfonso n’indi yitiriwe Alfonso yasohotse nyuma yaho gato, ari na yo yari Bibiliya nini yo mu cyesipanyoli icyo gihe.
Izo Bibiliya zombi zagize uruhare mu gutuma ururimi rw’icyesipanyoli rwari rukivuka rushinga imizi kandi rutera imbere. Intiti yitwa Thomas Montgomery yagize icyo ivuga kuri iyo Bibiliya yabanjirije iyitiriwe Alfonso, igira iti “uwahinduye iyi Bibiliya yasohoye igitabo gihinduye neza kandi cyumvikana. . . . Gikoresha imvugo yoroheje kandi yumvikana, yari ikenewe muri Bibiliya igenewe abantu batazi neza ikilatini.”
Icyakora izo Bibiliya za mbere z’icyesipanyoli zahinduwe bahereye kuri ya Bibiliya y’ikilatini ya Vulgate, aho guhera ku ndimi z’umwimerere. Guhera mu kinyejana cya 14, intiti z’Abayahudi zahinduye Ibyanditswe by’Igiheburayo mu cyesipanyoli zihereye ku mwandiko w’igiheburayo. Icyo gihe, igihugu cya Esipanye ni cyo gihugu cy’u Burayi cyari gituwe n’Abayahudi benshi, kandi abahinduzi b’Abayahudi bashoboraga kubona inyandiko nziza z’igiheburayo zandikishijwe intoki bashoboraga kwifashisha bahindura. *
Imwe muri izo Bibiliya nziza cyane ni Bibiliya ya Alba, yarangije kwandikwa mu kinyejana cya 15. Umwesipanyoli uzwi cyane kandi wari ukomeye witwa Luis de Guzmán, yasabye Rabi Moisés Arragel ko yahindura Bibiliya mu cyesipanyoli cy’umwimerere. Yatanze impamvu ebyiri zigaragaza ko iyo Bibiliya nshya yari ikenewe. Impamvu ya mbere ni uko “Bibiliya ziboneka mu rurimi rushamikiye ku kilatini zidahuje n’ukuri.” Iya kabiri yagiraga iti “abantu nkatwe bakeneye cyane Bibiliya irimo ibisobanuro biboneka mu mikika, byabafasha gusobanukirwa imirongo igoranye.” Icyifuzo cye kigaragaza ko abantu bo mu gihe cye bari bashishikajwe cyane no gusoma Bibiliya no kuyisobanukirwa. Nanone kigaragaza ko Ibyanditswe Byera mu ndimi kavukire byabonekaga cyane muri Esipanye.
Abo bahinduzi n’abandukuzi bo hagati y’ikinyejana cya 5 n’icya 15, bafashije abaturage bize bo muri Esipanye, gusoma Bibiliya mu rurimi rwabo bitabagoye. Ibyo ni byo byatumye umuhanga mu by’amateka witwa Juan Orts González avuga ko “Abesipanyoli bari bazi Bibiliya kurusha Abadage cyangwa Abongereza mbere y’igihe cya Luther.”
“Abesipanyoli bari bazi Bibiliya kurusha Abadage cyangwa Abongereza mbere y’igihe cya Luther.”—Umuhanga mu by’amateka witwa Juan Orts González
Icyakora ahagana mu mpera z’ikinyejana cya 15, urukiko rwa kiliziya rwo muri Esipanye rwasohoye itegeko ribuzanya guhindura cyangwa gutunga Ibyanditswe mu rurimi kavukire urwo ari rwo rwose. Icyo gihe Bibiliya yamaze igihe kirekire idakoreshwa muri Esipanye, iza kongera gukoreshwa nyuma y’ibinyejana bitatu. Muri ibyo bihe bigoye, abahinduzi bake b’intwari bahinduye izindi Bibiliya nshya mu cyesipanyoli bari mu mahanga, bakazinjiza muri Esipanye rwihishwa. *
Nk’uko amateka avuga ibyo guhindura Bibiliya muri Esipanye hagati y’ikinyejana cya 5 n’icya 15 abigaragaza, abayirwanyaga bakoresheje amayeri menshi kugira ngo Ijambo ry’Imana ritamenyekana. Ariko ntibashoboye gucecekesha Ishoborabyose.—Zaburi 83:1; 94:20.
Umurimo utoroshye abahanga benshi bakoze watumye Bibiliya ishinga imizi muri Esipanye hagati y’ikinyejana cya 5 n’icya 15 kandi igera hirya no hino muri icyo gihugu. Abahinduzi bo muri iki gihe na bo bageze ikirenge mu cy’izo ntwari zahinduye Bibiliya mu kilatini, ikigoti, icyarabu n’icyesipanyoli. Ibyo byatumye abantu babarirwa muri za miriyoni bavuga icyesipanyoli muri iki gihe, bashobora gusoma Bibiliya mu rurimi rubagera ku mutima.
^ par. 10 Muri izo ndimi harimo igikasitiliyani, igikatalani, ikigalisiyani n’igiporutugali.
^ par. 17 Muri iki gihe, icyesipanyoli ni ururimi kavukire rw’abantu bagera kuri miriyoni 540.
^ par. 20 Reba ingingo igira iti “Uko Alfonso de Zamora yahinduye umwandiko uhuje n’ukuri urimo izina ry’Imana,” yasohotse mu nomero y’iyi gazeti yo ku itariki ya 1 Ukuboza 2011.
^ par. 23 Reba ingingo igira iti “Uko Casiodoro de Reina yarwaniriye Bibiliya y’icyesipanyoli,” yasohotse mu nomero y’iyi gazeti yo ku ya 1 Kamena 1996 (mu gifaransa).


text:
IGICE CYA 12
Tujye tuvuga ‘amagambo meza yo kubaka abandi’
“Ijambo ryose riboze ntirigaturuke mu kanwa kanyu, ahubwo mujye muvuga ijambo ryose ryiza ryo kubaka abandi.”—ABEFESO 4:29.
1-3. (a) Ni iyihe mpano Yehova yaduhaye, kandi se ni mu buhe buryo ishobora gukoreshwa nabi? (b) Niba twifuza kuguma mu rukundo rw’Imana tugomba gukoresha dute impano yo kuvuga?
URAMUTSE uhaye impano umuntu ukunda, wakumva umeze ute aramutse ayikoresheje nabi nkana? Reka tuvuge ko wamuhaye imodoka, maze nyuma ukamenya ko ayitwara nabi, agenda agonga abantu. Ese ntiwakwicuza icyo wayimuhereye?
2 Ubushobozi bwo kuvuga amagambo yumvikana ni impano twahawe na Yehova, we utanga “impano nziza yose n’impano yose itunganye” (Yakobo 1:17). Iyo mpano itandukanya abantu n’inyamaswa, ituma dushobora kugeza ku bandi ibyo dutekereza n’uko twumva tumeze. Ariko nk’uko umuntu ashobora gukoresha nabi imodoka, impano yo kuvuga na yo ishobora gukoreshwa nabi. Iyo duhubutse tukavuga amagambo mabi ababaza abandi, Yehova arababara cyane.
3 Niba twifuza kuguma mu rukundo rw’Imana, tugomba gukoresha impano yo kuvuga nk’uko uwayitanze yabishakaga. Yehova yagaragaje neza amagambo amushimisha ayo ari yo. Ijambo rye rigira riti “ijambo ryose riboze ntirigaturuke mu kanwa kanyu, ahubwo mujye muvuga ijambo ryose ryiza ryo kubaka abandi mu gihe bikenewe, kugira ngo abaryumvise ribahe ikintu cyiza” (Abefeso 4:29). Reka turebe impamvu tugomba kurinda ururimi rwacu, amagambo twagombye kwirinda hamwe n’ukuntu dushobora kuvuga ‘amagambo meza yo kubaka abandi.’
IMPAMVU TUGOMBA KURINDA URURIMI RWACU
4, 5. Imigani imwe yo muri Bibiliya igaragaza ite imbaraga amagambo afite?
4 Impamvu y’ingenzi yagombye gutuma turinda ururimi rwacu ni uko amagambo agira imbaraga. Mu Migani 15:4 hagira hati “ururimi rutuje ni igiti cy’ubuzima, ariko ururimi rwuzuye ubutiriganya rushengura umutima.” * Kimwe n’uko amazi ahembura igiti cyakakaye, ni ko n’ijambo rituje rivuzwe neza rishobora kugarurira ubuyanja abaryumvise. Mu buryo bunyuranye n’ubwo, amagambo mabi y’ubutiriganya ashobora guca abandi intege. Mu by’ukuri, amagambo tuvuga ashobora gukomeretsa cyangwa agakiza.—Imigani 18:21.
5 Hari undi mugani wagaragaje neza imbaraga amagambo afite ugira uti “habaho umuntu uhubuka akavuga amagambo akomeretsa nk’inkota” (Imigani 12:18). Guhubuka ukavuga amagambo utatekerejeho bishobora gutera umuntu intimba ndetse bigatanya incuti. Ese haba hari umuntu wigeze akubwira amagambo ukumva ari nk’aho agutikuye inkota? Ariko nanone, uwo mugani unavuga ko ‘ururimi rw’abanyabwenge rukiza.’ Amagambo umuntu ufite ubwenge buturuka ku Mana avuze yabanje kuyatekerezaho ashobora guhumuriza umutima ufite intimba, kandi agatuma abantu bongera kugirana ubucuti. Ese waba wibuka igihe umuntu yakubwiraga ijambo ryiza ukumva riraguhumurije? (Soma mu Migani 16:24.) Kubera ko tuzi ko amagambo agira imbaraga, twifuza rwose gukoresha ururimi rwacu tuvuga amagambo akiza abandi aho kubakomeretsa.
Ururimi rutuje rurahumuriza
6. Kuki gutegeka ururimi rwacu ari intambara itoroshye?
6 Uko imihati dushyiraho yaba ingana kose, ntidushobora gutegeka ururimi rwacu mu buryo bwuzuye. Dore impamvu ya kabiri ituma twirinda cyane ku birebana n’uko dukoresha ururimi rwacu: icyaha no kudatungana bituma tubangukirwa no gukoresha ururimi rwacu nabi. Ibyuzuye umutima ni byo akanwa kavuga, kandi “imitima y’abantu ibogamira ku bibi” (Intangiriro 8:21; Luka 6:45). Ku bw’ibyo, kurinda ururimi rwacu ni intambara itoroshye. (Soma muri Yakobo 3:2-4.) Nubwo tudashobora gutegeka ururimi rwacu mu buryo butunganye, dushobora gukomeza gushyiraho imihati kugira ngo turukoreshe neza. Kimwe n’uko umuntu woga ikijyaruguru aba agomba gukomeza kurwana n’umuvumba, ni ko natwe tugomba guhora turwana na kamere yacu ibogamira ku cyaha idutera gukoresha nabi ururimi rwacu.
7, 8. Amagambo tuvuga agira izihe ngaruka ku mishyikirano dufitanye na Yehova?
7 Impamvu ya gatatu ituma turinda ururimi rwacu ni uko Yehova azatubaza ibyo twavuze. Uburyo dukoresha ururimi rwacu ntibugira ingaruka kuri bagenzi bacu gusa, ahubwo bunagira ingaruka ku mishyikirano dufitanye na Yehova. Muri Yakobo 1:26 hagira hati “nihagira umuntu utekereza ko asenga Imana mu buryo bukwiriye ariko ntategeke ururimi rwe, ahubwo agakomeza kwishuka mu mutima we, gusenga kwe kuba kubaye imfabusa.” * Nk’uko twabibonye mu gice kibanziriza iki, amagambo tuvuga afitanye isano ya bugufi n’imishyikirano dufitanye n’Imana. Iyo tudategetse ururimi rwacu, tukavuga amagambo akomeretsa abandi kandi abasesereza, imirimo yose dukorera Imana ishobora guhinduka ubusa imbere yayo. Ese ibyo ntibigaragaza ko dukwiriye kurinda ururimi rwacu?—Yakobo 3:8-10.
8 Biragaragara rero ko dufite impamvu zumvikana zituma twirinda gukoresha nabi impano yo kuvuga. Mbere y’uko dusuzuma amagambo yubaka abandi ayo ari yo, nimucyo turebe amagambo atagombye kuvugwa n’Umukristo w’ukuri.
AMAGAMBO ASENYA
9, 10. (a) Muri iki gihe, ibiganiro bya buri munsi usanga byiganjemo iki? (b) Kuki tugomba kwirinda amagambo ateye isoni? (Reba nanone ibisobanuro biri ahagana hasi ku ipaji.)
9 Amagambo ateye isoni. Muri iki gihe, usanga mu biganiro bya buri munsi higanjemo ibitutsi, indahiro ziteye ishozi ndetse n’andi magambo ateye isoni. Abantu benshi bavuga amagambo y’urukozasoni mu gihe batangaye cyangwa babuze andi magambo bavuga. Abatera urwenya bakunze kuvuga amagambo yerekeza ku bitsina, bagamije gusetsa abantu. Icyakora, amagambo ateye isoni si ayo gusekwa. Hashize imyaka igera ku 2.000 intumwa Pawulo ahumekewe, maze agira itorero ry’i Kolosayi inama yo guca ukubiri n’ “amagambo ateye isoni” (Abakolosayi 3:8). Pawulo yabwiye itorero ryo muri Efeso ko “amashyengo ateye isoni” ari mu bintu bitagombye ‘kuvugwa rwose’ mu Bakristo b’ukuri.—Abefeso 5:3, 4.
10 Amagambo ateye isoni ababaza Yehova ndetse n’abamukunda. Koko rero, urukundo dukunda Yehova rutuma twirinda amagambo ateye isoni. Pawulo yashyize “ibikorwa by’umwanda” ku rutonde rw’ “imirimo ya kamere,” kandi muri byo twavuga nk’imvugo nyandagazi (Abagalatiya 5:19-21). Icyo ni ikibazo gikomeye. Niba umuntu afite ingeso yo kuvuga amagambo yerekeza ku bwiyandarike bw’akahebwe cyangwa abushyigikira, amagambo ateye isoni kandi y’abantu bataye umuco, akaba yaragiriwe inama kenshi ariko ntiyihane, ashobora gucibwa mu itorero rya gikristo. *
11, 12. (a) Ni ryari kuvuga abandi bihinduka amazimwe? (b) Kuki abasenga Yehova bagomba kwirinda gusebanya?
11 Amazimwe no gusebanya. Abantu bakunze kuvuga abandi. Ese kuvuga abandi ni ko buri gihe biba ari bibi? Si ko buri gihe biba ari bibi, mu gihe tuvuga ibyiza bagezeho cyangwa se tubavugaho ibintu bishobora gufasha abandi, urugero nko kuvuga ko umuntu runaka yabatijwe cyangwa se kubwira abandi umuntu ukeneye kubwirwa amagambo ateye inkunga. Abakristo bo mu kinyejana cya mbere bitanagaho cyane, kandi bakabwirana amakuru ya bagenzi babo bari bahuje ukwizera (Abefeso 6:21, 22; Abakolosayi 4:8, 9). Ariko rero, kuvuga abandi bishobora guhinduka amazimwe mu gihe ibintu bivuzwe uko bitari cyangwa umuntu akamena amabanga. Ikibabaje ni uko bishobora gutuma abantu basebanya, kandi ibyo buri gihe bigira ingaruka mbi. Gusebanya ni “ukuvuga umuntu ibinyoma . . . bikamuharabika kandi bikamusiga ibara.” Urugero, Abafarisayo basebyaga Yesu kugira ngo bamuteshe agaciro (Matayo 9:32-34; 12:22-24). Gusebanya bikunze guteza intonganya.—Imigani 26:20.
12 Yehova ntiyihanganira abakoresha nabi impano y’ururimi basebya abandi cyangwa se bateza amacakubiri. Yanga abantu ‘bakurura amakimbirane hagati y’abavandimwe’ (Imigani 6:16-19). Hari ijambo ry’ikigiriki (di·aʹbo·los) rihindurwamo “usebanya,” rikaba ari irindi zina rya Satani. Yitwa “Usebanya” kuko ari we uharabika Imana kurusha abandi bose (Ibyahishuwe 12:9, 10). Birumvikana rero ko tutifuza kuvuga amagambo yatuma tuba nka Satani usebanya. Gusebanya nta mwanya bifite mu itorero kuko bituma abantu badukwaho n’imirimo ya kamere, urugero nk’ “amakimbirane” n’ “amacakubiri” (Abagalatiya 5:19-21). Ku bw’ibyo, mbere y’uko usubiramo inkuru wumvise ku muntu, jya ubanza wibaze uti “ariko se ni ukuri? Ese kuyisubiramo ni ukumugirira neza? Ese ni ngombwa cyangwa ni byiza ko mbwira abandi iyi nkuru?”—Soma mu 1 Abatesalonike 4:11.
13, 14. (a) Ni izihe ngaruka amagambo y’ibitutsi ashobora kugira ku bayabwiwe? (b) Gutesha abandi agaciro ni iki, kandi se kuki umuntu ubikora aba yishyira mu kaga?
13 Gutukana. Nk’uko twigeze kubivuga, amagambo ashobora gukomeretsa. Mu by’ukuri, kubera ko tudatunganye, hari igihe twese tuvuga ibintu nyuma tukicuza. Icyakora, Bibiliya itubuza kuvuga amagambo adakwiriye rwose kurangwa mu ngo z’Abakristo cyangwa mu itorero. Pawulo yahaye Abakristo umuburo ugira uti “gusharira kose n’uburakari n’umujinya no gukankama no gutukana bive muri mwe rwose” (Abefeso 4:31). Izindi Bibiliya zihindura ijambo “gutukana” mo “amagambo mabi,” n’ “imvugo ikomeretsa.” Nanone, gutukana bikubiyemo kwita abantu amazina mabi abatesha agaciro no kubaserereza bikabije. Gutukana bishobora gutuma abandi bumva bisuzuguye kandi bakumva nta cyo bamaze. Abana ni bo bakunze kubabazwa cyane n’ibitutsi kubera ko bafite umutima woroshye kandi bakaba bakunze kwiringira abantu.—Abakolosayi 3:21.
14 Bibiliya ikoresha amagambo afite imbaraga nyinshi cyane iyo iciraho iteka ingeso yo gutesha abandi agaciro. Gutesha abandi agaciro bikubiyemo kubatuka, kubapfobya cyangwa kubabwira nabi. Umuntu ukunda amagambo nk’ayo aba yishyira mu kaga, kuko umuntu utesha abandi agaciro ashobora gucibwa mu itorero mu gihe afashijwe incuro nyinshi, ariko akanga guhindura imyifatire. Aramutse adahinduye imyifatire ye ashobora no kutazabona imigisha yo kuba mu isi nshya (1 Abakorinto 5:11-13; 6:9, 10). Birumvikana ko tudashobora kuguma mu rukundo rw’Imana turamutse dufite akamenyero ko kuvuga amagambo mabi, amagambo y’ibinyoma cyangwa akomeretsa abandi. Bene ayo magambo arasenya.
AMAGAMBO ‘MEZA YO KUBAKA ABANDI’
15. Amagambo ‘meza yubaka’ aba ameze ate?
15 Twakoresha dute impano y’ururimi nk’uko uwayitanze yari yarabigambiriye? Ibuka ko Ijambo ry’Imana ridutera inkunga yo kuvuga “ijambo ryose ryiza ryo kubaka abandi” (Abefeso 4:29). Iyo tuvuze amagambo yubaka bagenzi bacu, akabatera inkunga kandi akabakomeza, bishimisha Yehova. Kuvuga amagambo nk’ayo bisaba kubanza gutekereza. Bibiliya ntitanga amategeko arebana n’ibyo; nta n’ubwo itanga urutonde rugaragaza “amagambo aboneye” ayo ari yo (Tito 2:8). Niba twifuza kujya tuvuga ‘amagambo meza yubaka,’ byaba byiza tuzirikanye ibintu bitatu bidakomeye cyane ariko by’ingenzi biranga amagambo yubaka: aba ari meza, ari ay’ukuri kandi arangwa n’ineza. Mu gihe tukizirikana ibyo, nimucyo turebe ingero nke z’amagambo yubaka.—Reba agasanduku gafite umutwe uvuga ngo “ Ese amagambo mvuga arubaka?”
16, 17. (a) Kuki twagombye gushimira abandi? (b) Ni iki dushobora guheraho dushimira abandi haba mu itorero cyangwa mu muryango?
16 Gushimira abandi tubivanye ku mutima. Yehova na Yesu bazi agaciro ko kuvuga amagambo yo gushimira no kwereka abandi ko tubishimira (Matayo 3:17; 25:19-23; Yohana 1:47). Byaba byiza natwe Abakristo tugiye dushimira abandi tubikuye ku mutima. Kubera iki? Mu Migani 15:23 havuga ko “ijambo rivuzwe mu gihe gikwiriye ari ryiza!” Ibaze uti “iyo umuntu anshimiye abikuye ku mutima numva meze nte? Ese sinumva nguwe neza kandi bikansusurutsa umutima?” Koko rero, iyo umuntu agushimiye bituma wumva ko hari umuntu wita ku byo ukora, ukwitaho kandi ko imihati washyizeho itabaye imfabusa. Ayo magambo atera inkunga atuma urushaho kwigirira icyizere kandi agatuma wiyemeza gukorana umwete. None se ko iyo umuntu agushimiye bikunezeza, wowe ntiwagombye gukora ibishoboka byose ugashimira abandi?—Soma muri Matayo 7:12.
17 Itoze kubona ibyiza abandi bakora kandi ubibashimire. Mu itorero, ushobora kumva umuntu atanga ikiganiro cyiza mu materaniro, ukabona umuntu ukiri muto uhatanira kugera ku ntego zo mu buryo bw’umwuka, cyangwa se ukabona umuntu ugeze mu za bukuru utajya usiba amateraniro nubwo ahanganye n’iza bukuru. Gushimira abantu nk’abo ubivanye ku mutima bishobora kubakora ku mutima, kandi bigatuma barushaho gukomera ku cyemezo cyabo cyo gukorera Yehova. Mu muryango, abagabo n’abagore bakenera ko buri wese abwira mugenzi we amagambo yo kumushimira abivanye ku mutima (Imigani 31:10, 28). Abana ni bo cyane cyane bashimishwa no kubona ko hari umuntu ubitayeho kandi ubashimira. Gushimira umwana no kumwereka ko umwishimira bimugirira akamaro nk’ako umucyo uturuka ku zuba hamwe n’amazi bigirira ibimera. Babyeyi, mujye mushaka uko mwashimira abana banyu imico myiza bagaragaza n’imihati bashyiraho. Kubashimira bishobora gutuma bagira ishyaka kandi bakigirira icyizere, bikanatuma barushaho gukora ibyiza.
18, 19. Kuki twagombye gukora ibishoboka byose kugira ngo duhumurize bagenzi bacu duhuje ukwizera, kandi se twabikora dute?
18 Guhumuriza abandi. Yehova yita cyane ku ‘biyoroshya’ n’ ‘abashenjaguwe’ (Yesaya 57:15). Ijambo rye ridutera inkunga yo ‘gukomeza guhumurizanya’ no ‘guhumuriza abihebye’ (1 Abatesalonike 5:11, 14). Twiringira tudashidikanya ko Imana ibona imihati dushyiraho duhumuriza bagenzi bacu duhuje ukwizera bafite imitima yuzuye agahinda, kandi irabyishimira.
19 Ariko se, ni iki wabwira Umukristo mugenzi wawe wacitse intege cyangwa wihebye kugira ngo umuhumurize? Ntukumve ko ugomba byanze bikunze kumukemurira ikibazo. Akenshi kuganira na we byonyine bishobora kumufasha cyane. Mwizeze ko umwitaho. Musabe ko mwasengera hamwe kandi usenge uvuga mu ijwi riranguruye. Ushobora kwinginga Yehova umusaba ko amufasha kumenya ko Abakristo bagenzi be bamukunda kandi ko Yehova na we amukunda (Yakobo 5:14, 15). Mwizeze ko itorero rimukeneye kandi ko ribona ko ari uw’agaciro (1 Abakorinto 12:12-26). Musomere umurongo wo muri Bibiliya umwereka ko Yehova amwitaho by’ukuri, we ku giti cye (Zaburi 34:18; Matayo 10:29-31). Gushaka igihe gihagije cyo kubwira uwacitse intege “ijambo ryiza” kandi ukarimubwira urivanye ku mutima, nta kabuza bizamufasha kumva ko akunzwe kandi ko yishimirwa.—Soma mu Migani 12:25.
20, 21. Ni ibihe bintu bituma inama iba nziza?
20 Inama nziza. Kubera ko turi ibiremwa bidatunganye, twese tujya dukenera kugirwa inama. Bibiliya idutera inkunga igira iti “jya wumvira inama kandi wemere impanuro, kugira ngo mu gihe kizaza uzabe umunyabwenge” (Imigani 19:20). Abasaza si bo bonyine batanga inama. Ababyeyi bagira inama abana babo (Abefeso 6:4). Bashiki bacu bakuze mu buryo bw’umwuka bashobora kubona ko ari ngombwa ko bagira inama abagore bakiri bato (Tito 2:3-5). Urukundo dukunda abandi rudutera kwifuza gutanga inama mu buryo butuma uyihawe ayemera ariko itamushenguye umutima. Ni iki cyadufasha gutanga inama nk’iyo? Dore ibintu bitatu bituma inama iba nziza: imyifatire y’utanga inama n’ikibimuteye, icyo iyo nama ishingiyeho n’uburyo itanzwemo.
21 Inama iba nziza bitewe mbere na mbere n’uyitanze. Ibaze uti “ni ryari binyorohera kwemera inama?” Iyo uzi ko umuntu urimo akugira inama akwitaho, ko atayiguhaye abitewe n’uburakari kandi ko atayiguhaye abitewe n’impamvu mbi, iyo nama uyemera bitakugoye. Ku bw’ibyo se, ntiwagombye gutekereza kuri ibyo bintu mu gihe ugira abandi inama? Nanone, inama nziza iba ishingiye ku Ijambo ry’Imana (2 Timoteyo 3:16). Dushobora kwereka umuntu umurongo wo muri Bibiliya cyangwa tukamubwira amagambo awukubiyemo, ariko inama dutanga ikaba buri gihe ishingiye ku Byanditswe. Ku bw’ibyo, abasaza bagomba kwitonda kugira ngo ibitekerezo byabo ataba ari byo bahatira abantu gukurikiza; nta n’ubwo bagoreka Ibyanditswe kugira ngo bagaragaze ko Bibiliya ishyigikira ibitekerezo byabo ubwabo. Nanone, inama irushaho kugira akamaro iyo itanzwe mu buryo bukwiriye. Inama itanzwe mu bugwaneza yemerwa vuba kandi ntitesha agaciro uyihawe.—Abakolosayi 4:6.
22. Ni ikihe cyemezo wafashe ku birebana no gukoresha impano y’ururimi?
22 Mu by’ukuri, ururimi ni impano nziza cyane Imana yaduhaye. Urukundo dukunda Yehova rwagombye gutuma dukoresha iyo mpano neza, aho kuyikoresha nabi. Nimucyo tujye twibuka ko amagambo tubwira bagenzi bacu ashobora kubaka cyangwa agasenya. Ku bw’ibyo, nimucyo duhatanire gukoresha iyo mpano nk’uko uwayitanze abyifuza. Tujye tuyikoresha tugamije ‘kubaka abandi.’ Bityo, amagambo tuvuga azabera umugisha abadukikije kandi azatuma tuguma mu rukundo rw’Imana.
^ par. 4 Ijambo ry’igiheburayo ryahinduwemo “ubutiriganya” mu Migani 15:4, rishobora nanone gusobanura “kugorama, guta umuco.”
^ par. 7 Ijambo ry’ikigiriki ryahinduwemo “imfabusa” nanone rihindurwamo ikintu “kidafite icyo kimaze,” “kitera imbuto.”—1 Abakorinto 15:17.
^ par. 10 Imvugo ngo “ibikorwa by’umwanda” ikoreshwa mu Byanditswe ishaka kwerekeza ku byaha byinshi bitandukanye. Nubwo ibikorwa by’umwanda byose atari ko bituma uwabikoze ashyirirwaho komite y’urubanza, ashobora gucibwa mu itorero mu gihe yaba afite akamenyero ko gukora ibikorwa by’umwanda by’akahebwe kandi ntiyihane.—2 Abakorinto 12:21; Abefeso 4:19; reba “Ibibazo by’Abasomyi” mu igazeti y’Umunara w’Umurinzi yo ku itariki ya 15 Nyakanga 2006, yanditswe n’Abahamya ba Yehova.


text:
Mfite imyaka 19, nakundanye n’umukobwa witwa Aliane , hakaba hari mu mwaka w’2005. Icyo gihe twigaga mu wa 5 mu kigo cy’amashuri cya Mutagatifu Yozefu. Urukundo rwacu rwari rwiza , ntacyo twari tubaye , abantu bose bari bazi couple yacu .
Njye ku bwanjye numvaga nkunze Aliane n’umutima wanjye wowe ariko we ntiyankundaga nk’uko na mukundaga.
Tumaze kujya mu biruhuko , yaje kunsura ansaba imbabazi ambwira ko ngerageza kumwereka ko mukunda ariko we ntabibone , ariko ko yamaze kubibona kandi yifuza ko twakundana.
Byaranshimishije maze umwaka wakurikiyeho tugiye mu wa gatandatu dusubira ku ishuri , urukundo rwacu rwari rwiza , abantu bose bibaza uko byagenze kuko yahoraga anyiyama. Byaje kugera aho turarangiza maze twese turataha. Dutegereje amanota urukundio rwacu rwari rwiza cyane kuko ntakibazo na kimwe twigeze duhura nacyo .
Tariki 20 Gashyantare 2008 nibwo Aliane twari tumaze imyaka itatu dukundana yampamagaye maze arambwira ngo ndumva ibyacu twabisoza kuko mbona ntacyo mu buzima wazamarira, aho nari ndi umunyeshuri muri ULK we yiga i Mudende. Byarantunguye ariko ntakundi nari kubigenza .
Ndatuza, mpita mfata izindi gahunda kuko nabonaga ubuzima bwanjye butakomeza mbona uwo nakunze amaze kunyanga. Icyambabaje kurushaho ni uko Aliane yari yarasanze umuhungu w’umukire wigaga muri KIST wari uri hafi kurangiza muri CIVIL.
Byabaye ngombwa ko njya hanze kugirango mbashe guhunga agahinda , ariko biranga agahinda karanga kanga kundekura , ntibyatinze ngerageza kujya menya amakuru ya Aliane ngo menye neza uko amerewe. Umunsi umwe naje kumva ko yaba arwaye ntibyampa amahoro ngerageza kumenya icyo arwaye ariko icyantunguye muri ibyo nuko we yanze kubimbwira ubwo namuhamagaraga.
Byabaye ngombwa ko mpamagara mama we maze ambwira ko yanduye sida ! byarambabaje maze nza kumenya ko wa muhungu yanamwanze kubera ingeso zitari nziza. Njye nkaba narabimenye umwaka ushize mu kwezi kwa 5 , binyanga mu nda maze kubera urukunda nari ngifitiye Aliane ndamuhamagara musaba ko yakwakira ibyamubayeho byose ko muri inyuma .
Yarabyemeye anyemerera ko agiye guhinduka. byaranshimishije maze nyuma y’amezi atatu gusa nahise mushakira ibyangombwa maze muzana iruhande rwange kuko numvaga nshaka kumwitaho bihagije kubera ko mukunda.
Ubu turabana hano muri Canada kandi ndumva ntakizambuza kuzamufasha gusaza n’ubwo yanduye. byarangoye kugirango angereho ariko narabibashije kuko mukunda.


text:
ikinyamakuru inyangeNews cya vuguruwe guhera mu cyumweru gitaha muzatangira kumva Radio inyangeNews Media Agency.
Ikinyamakuru inyangeNewss.com, rurashimira abasomyi barwo,uburyo mudusubizamo imbaraga mu gusoma amakuru tubagezaho.Urubuga rwanyu rw’inyangeNews.com rurabamenyesha ko,rwamaze kuvugururwa,tukaba twarwongeyemo ibindi bintu byinshi bizajya bidufasha mu murimo w’itangazamakuru dukora.
Ndetse namwe bikazabagirira umumaro,aha twavuga ko muzajya mubasha kumva radio inyangeNews Media Agency (I.M.A) ikazajya ibagezaho amakuru mu buryo bw’amajwi kugirango bitaba gusoma gusa,ahubwo habeho no kumva kuko harabakunda dusoma kuruta kumva amajwi,hari nabakunda kumva kuruta gusoma inyandiko.
Sibyo gusa,ahubwo tuzajya tubagezaho na TV inyangeNews mu buryo bw’amashusho,kuko niwo murimo wa maso arareba,amatwi nayo akumva ibyo ntabwo bihagije ahubwo twanashyizeho agace k’urubuga abasomyi bacu,ndetse nabo tutavuga rumwe mu itangaza makuru,kugirango bajye batanga ibitekerezo byabo be kuniganwa ijambo kuko iyo ariyo nyungu y’itangaza makuru na demokarasi isesuye ako agace kitwa Discussion of forum.
Sibyo gusa ubasha no kureba ibihugu byose byo ku isi bikurikira urubuga rw’ikinyamateka inyangeNews.com,hakiyongeraho kuba ushobora kureba iminota ukoresheje kurubuga kugirango Utica gahunda zawe ubwo aho turavuga isaha igaragara kurubuga rwanyu rw’inyageNews.com.
Urubuga rwavuguruwe kuburyo bushimishije kuburyo mutizishimira uko rwavuruwe gusa,ahubwo n’amakuru y’umwimerere nyamuga w’itangaza makuru azajya abagirira umumaro,twibutse iki kinyamateka kiri mu binyamateka bya mbere ku isi bifite abantu benshi.Ibi tubigezeho kubera ubufatanye bwagaragaye hagati yacu nabasomyi.
Tuboneye gushimira abateye inkunga yaba mu buryo bufatika,cyangwa amasengesho yanyu , cyangwa inama zanyu kugirango tubashe gusohoza umurimo mwiza kuri mwe,ariko cyane cyane turashima Uwiteka Imana yo mu ijuru yaturinze amaboko ya wa mwanzi sekiba mwese mutayobewe Paul Kagame uhora yibwira ko yacecekesha abanyarwanda kugirango badakomeza kuvuga amabi ye.
Twemereye abasomyi bacu ko uzakenera gucishaho inyandiko ye irengera umuryango nyarwanda, cyangwa haba hari akarengane wakorewe ukaba wifuza ko,ayo mabi ashyirwa ahagaragara twiteguye gutanga inkunga yo gutangariza abanyarwanda ibyako karengane gakomeje gukorerwa abanyagihugu.
Tubaye tubashimiye ubufatanye bwanyu.
Ubwanditsi.
inyangeNews Media Agency .


text:
REBA HANO INDIRIMBO NSHYA YA JUST FAMILY ‘SINGLE BOY’
Mu kiganiro bahaye Inyarwanda.com abagize itsinda rya Just Family batangaje ko bafite byinshi byo gukora muri uyu mwaka wa 2018, bikaba byunganira ibyo bakoze mu mwaka ushize wa 2017. Ibi bikorwa byose bamaze gukora ni byo bashingiraho bahamya ko bibemerera kuba batorwa nka rimwe mu matsinda yakoze cyane mu Rwanda bityo bakitabira irushanwa rya PGGSS8 riramutse ribaye.
Just Family na R Flow ubwo bafataga amashusho y'indirimbo bahuriyemo
Umunyamakuru wa Inyarwanda.com ubwo yaganiraga n'aba basore yababajije niba koko bakurikije ibyo bakoze basanga bafite amahirwe yo kwitabira iri rushanwa rikomeye mu gihugu, ntakuzuyaza Bahati ndetse na Jimmy bari bahagarariye iri tsinda bemeza ko ku bwabo bakoze cyane kandi ibikorwa byabo bikaba byivugira mu matsinda ya muzika mu Rwanda bityo niba iri rushanwa rizaba, aba bahanzi basanga bakwiye kurijyamo nta gisibya.
REBA HANO IKIGANIRO INYARWANDA.COM YAGIRANYE NA JUST FAMILY


text:
Indwara zitandura harimo izifata umutima n’imitsi, zica benshi kurusha izindi. Umwijima, umutima, impyiko, diyabete n’izindi zitandura zikomoka ku kunywa itabi, inzoga nyinshi, kurya nabi no kudakora imyitozo ngoraramubiri.
Nk’uko byagaragajwe na raporo ya Minisiteri y’ubuzima mu 2016, abanyarwanda bagera kuri 21 ku ijana mu bapfa, bazize indwara zitandura. Na none kandi 41 ku ijana muri bo bazira indwara zifata umutima n’imiyoboro yawo.
Ibi bigaragazwa na Prof Joseph Mucumbitsi, inzobere mu buvuzi bw’indwara z’umutima, umuganda mu bitaro byitiriwe umwami Fayisali, akana n’umuyobozi w’Ihuriro ry’abaganga b’imitima mu Rwanda, ndetse akaba n’Umuyobozi wungirije w’Ihuriro ry’abaganga b’umutima mu bihugu bigize Umuryango wa Afurika y’Iburasirazuba.
Prof Mucumbitsi atangaza ko mu Rwanda hari ikibazo cy’uko abipimisha indwara z’umutima n’imitsi ari bake, bityo imibare y’abarwaye ntimenyekane ngo bavurwe. Ibi bituma kumenya abo ziriya ndwara zihitana ari ikizamini kitoroshye.
Agira ati: “Abantu benshi iyo batagiye kwisuzumisha kwa muganga, ntibaba bazi ko bafite ikibazo cy’indwara zitandura. Abenshi indwara z’umutima zibica batabizi, batanagerageje kujya kwa muganga.”
Akomeza agira ati: “Iki kibazo kirakomeye mu bihugu byose, ariko mu bikennye birakabije. Mu baheruka kwipimisha umuvuduko w’amaraso mu mezi atatu ashize. 50 ku ijana ntibaba babizi, 50 ku ijana mu babizi ntibivuza cyangwa ngo banywe imiti neza. 50 ku ijana mu bayinywa ntigera ku gipimo gikenewe.”
Indwara zitandura harimo n’izifata umutima zica abantu benshi kurusha izindi ku Isi, kuko zihitana abarenga miliyoni cumi n’indwi n’igice buri mwaka. 80 ku ijana by’abapfa bazize indwara z’umutima babarirwa mu bihugu bikennye.
Abenshi mu bicwa n’izi ndwara ni abo mu bihugu bikiri mu nzira y’amajyambere kubera ko batinda kwisuzimisha kandi n’ubushobozi bwo kwivuza bukaba ari buke.
Ikindi cyagaragaye ni uko indwara y’umuvuduko ukabije w’amaraso ifata Abirabura kurusha Abazungu kubera ko biri mu maraso yabo ibyo bita “genetics”.
Ubusanzwe ngo abaganga bo muri buri gihugu mu biri mu karere u Rwanda ruherereyemo bari bafite ihuriro ry’abaganga bavura indwara zitandura ariko mu Rwanda ntabahabaga.
Muri iki gihe ariko bagiyeho kugira ngo bafatanye gukomeza gushishikariza abaturage uko bakwirinda ziriya ndwara.
Ihuriro ry’abo baganga mu Rwanda baryise RNCD Alliance (Rwanda Non communicable Diseases), rikaba rifite umugambi wo gukangurira Abanyarwanda uko bakwirinda indwara zitandura.
Crispin Gishoma, Umuyobozi wa RNCD Alliance avuga ko indwara zitandura zikomoka nibura ku bintu bine bikomeye birimo itabi, inzoga nyinshi, indyo itaboneye no kudakora imyitozo ngororamubiri.
Agira ati: “Urugero nk’indwara ya diyabete uwo yafashe imuzanira n’izindi ndwara zidakira. Kwivuza bitwara amafaranga menshi y’umurengera. Umuryango uhora uhangayikishijwe n’ubuzima bw’umurwayi, bityo ugatakaza amafaranga menshi. Uwarwaye na we ntaba agifite ubushobozi mu iterambere ry’igihugu. Kugira abarwayi benshi bituma ubukungu bw’igihugu na bwo buhazaharira.”
Akangurira abantu kumenya gukurikirana ubuzima bwabo n’ubwo baba biyumva ko batarwaye. Avuga ko hari indwara ziba zakamotse ku ndwara zidakira, atanga urugero ko indwara y’amaso hari igihe ikomoka ku kuba umuntu arwaye diayebete ariko ntabimenye.
Dr Evarist Ntaganda ukora mu kigo cy’igihugu gishinzwe ubuzima (RBC) atangaza ko indwara zitandura zifite umuvuduko ukomeye cyane. Mu rwego rwo guhangana na zo hari gahunda yo kuzaha ibitaro by’uturere ibikoresho bisuzuma, kandi bagahabwa ubushobozi bwo kuvura nk’umuvuduko ukabije w’amaraso na Asima (Asthma). Ibi bikazaba byagezweho nibura mu myaka ibiri iri imbere.
Dr Ntaganda avuga ko mu rwego rwo gufasha abanyarwanda gukora imyitozo ngororamubiri kandi igakorerwa ahantu hari umwuka mwiza, hashyizweho gahunda ya Car Free Day. Iyi gahunda igomba kwitabirwa n’uturere twose, kuko byagaragaye ko yatangiye gutanga umusaruro cyane cyane muri Kigali.
Agira ati: “Nitutagerageza ngo dukore ibishoboka, amafaranga yose y’igihugu azajya muri serivisi z’ubuzima gusa. Hakwiye ingamba zikomeye. Umuvuduko w’amaraso, diyabete na Asima bizajya bivurirwa ku bigo nderabuzima. Ariko kandi ingingo, amagufwa n’imikaya bibeshwaho no kubikoresha. Imyitozo ngororamubiri ni ingenzi ku buzima bw’umuntu.”
Mu ndwara zitandura harimo indwara zo mu mutwe, izo mu kanwa, iz’umutima, iz’ubuhumekero, iz’impyiko, Diyabete, umuvuduko w’amaraso, Kanseri, ubumuga bw’amatwi, ubumuga bw’amagufwa,…
Muri gahunda ya Guverinoma y’imyaka irindwi 2017-2024, mu rwego rw’ubuzima, bimwe mu bizakorwa harimo kubaka ibitaro bitandukanye, ibindi byagurwe, kandi byose bizashyirwamo ibyangombwa bikwiye.
Bimwe mu bitaro birebwa n’iyi gahunda ni ibya Ruhengeri, Munini, Byumba, Nyabikenke, Masaka, Gatunda, Gatonde na Muhororo.
Imirenge 17 itari ifite ibigo nderabuzima, izabihabwa kandi hirya no hino mu gihugu hazubakwa “Poste de Santé” nshya 150.
Buri tariki ya 29 Nzeri, Isi yose yizihiza umunsi mpuzamahanga wagenewe umutima. Ibihugu birebera hamwe uko ibitera indwara z’umutima bigabanuka cyangwa byiyongera bityo hagafatwa ingamba ziboneye.
Kuva mu mwaka wa 2007 mu Rwanda hatangiye kwizihizwa umunsi Mpuzamahanga w’Umutima. Ku Isi watangiye kwizihizwa mu mwaka wa 2000. Kuva tariki ya 24 Nzeri kugeza ku wa 01 Ukwakira 2017 cyari icyumweru cyahariwe kurwanya indwara z’umutima.
Kuva iminsi yiswe Car Free Day yashyirwaho ngo bigaragaraga ko abantu bitabira kwipimisha kandi bagafashwa mu gihe bigaragaye ko hari ikibazo bafite.
Hafashwe ingamba ko mu 2025 abahitanwa n’izi ndwara bagomba kuba bagabanyutse kugez kuri 25 ku ijana, ariko ubu igipimo kiri kuri 17 ku ijana.
Gufata indyo yuzuye, gukora imyitozo ngororamubiri, kwirinda kunywa itabi no kwirinda kunywa inzoga nyinshi ni ingenzi mu guhangana n’indwara z’umutima n’imiyoboro iwushamikiyeho.
Ikibazo gikomeye nanone ni uko ibyo turya ndetse n’ibyo tunywa harimo ibyangiza ubuzima. Icy’ingenzi ni ukumenya kubifata mu rugero no gukurikirana ubuzima atari ngombwa ko umuntu yarwaye.
Rwanyange Rene Anthere


text:
Kuzungura hakurikijwe amasezerano abashakanye bahisemo
Mu Rwanda hari uburyo butatu abagiye gushyingirwa imbere y’amategeko bahitamo bujyanye nuko bazajya bacungamo umutungo wabo. Ubwo buryo ni nabwo bukurikizwa mu gihe cy’izungura. Dore uko bikorwa :
Uburyo izungurwa rikorwamo mu gihe cy’ivangamutungo rusange
Abashyingiranywe bafitanye amasezerano y’ivangamutungo rusange bazungurwa mu buryo bukurikira :
1. Iyo umwe apfuye usigaye yegukana umutungo wose akubahiriza inshingano yo kurera abana babo n’ab’uwapfuye bemewe n’amategeko ;
2. iyo bombi bapfuye basize abana, umutungo wose uzungurwa n’abana bose abapfuye basize. Iyo hari abana badahuriyeho, umutungo ugabanywamo kabiri (2), buri mwana akazungura umubyeyi we ;
3. iyo bombi bapfuye badasize abana, umutungo ugabanywamo kabiri, kimwe cya kabiri (1/2) kigahabwa abazungura b’umugabo ikindi kigahabwa abazungura b’umugore
4. ; iyo uwapfakaye nta mwana afitanye n’uwapfuye akongera gushaka afata kimwe cya kabiri (1/2) cy’umutungo nk’uburenganzira akura ku masezerano y’ivangamutungo, kimwe cya (1/2) gisigaye akakizungurana n’abazungura bandi b’uwapfuye. Muri icyo gihe agumana bitatu bya kane (3/4) by’umutungo w’uwapfuye. Iyo atongeye gushyingirwa yegukana umutungo wose akawurereramo abana uwapfuye yemeye cyangwa yemejwe n’amategeko, iyo bahari
5. iyo uwapfakaye yongeye gushyingirwa kandi nyamara yari afitanye abana n’uwapfuye cyangwa hari abo yari yaremeye cyangwa yaremejwe ku buryo bwemewe n’amategeko, izungura ry’uwapfuye rirafungurwa, maze kimwe cya kabiri (1/2) kikegukanwa n’uwapfakaye nk’uburenganzira akura ku masezerano y’icungamutungo, ikindi akakizungurana n’abana bose uwapfuye asize ku buryo bungana. Muri icyo gihe, uruhare rw’abana batarageza ku myaka y’ubukure arakomeza akarubacungira, keretse urukiko rubigennye ukundi.
6. iyo uwapfakaye ataye inshingano zo kurera abana bose cyangwa bamwe muri bo uwapfuye asize, yamburwa n’urukiko rubifitiye ububasha izo nshingano na kimwe cya kabiri (½) cy’umutungo wose, rukanagena ushinzwe kubarera no kubacungira umutungo kugeza igihe bagiriye imyaka y’ubukure
Uburyo izungurwa rikorwamo mu gihe cy’ivangamutungo w’umuhahano
Ku bashyingiranywe bafitanye amasezerano yo kuvanga umutungo w’umuhahano, izungura rikurikiza uburyo bukoreshwa mu ivangamutungo rusange ku mutungo w’umuhahano n’uburyo bukoreshwa ku ivanguramutungo risesuye kumutungo wa buri wese hakurikijwe ibiteganywa n’iri tegeko.
Uburyo izungurwa rikorwamo mu gihe cy’ivanguramutungo risesuye
Haseguriwe ibivugwa mu ngingo ya 75 y’Itegeko rigena imicunggire y’umutungo w’abashakanye, impano n’izungura rya 2016, ku bashyingiranywe bafitanye amasezerano y’ivanguramutungo risesuye, iyo umwe apfuye, usigaye agumana umutungo we bwite naho umutungo w’uwapfuye ukazungurwa n’abana bose bemewe n’amategeko uwapfuye asize. Iyo harimo abana bataragera ku myaka y’ubukure, uwapfakaye akomeza kubacungira umutungo bazunguye.
Iyo uwapfuye nta bana asize, uwo bashyingiranywe usigaye azungurana n’abandi bazungura umutungo uwapfuye asize, akegukana kimwe cya kabiri (1/2) cyawo, ikindi kikegukanwa n’abandi bazungura b’uwapfuye.
Iyo habaye igabana, uwapfakaye ashobora gusaba ko yahabwa mu mugabane we mbere y’abandi bazungura bose, inzu yabanagamo n’uwo bari barashyingiranywe n’ibiyirimo. Iyo agaciro kayo n’ak’ibiyirimo karenze umugabane we, arayigumana ariko agatanga inshumbushanyo. Muri iyi ngingo inzu y’umuryango ni inzu bwite abashyingiranywe babanagamo nk’umugabo n’umugore ibarirwa mu mutungo w’umwe muri bo.
Icungwa ry’umutungo w’uwapfuye mu gihe cy’ivanguramutungo risesuye iyo abana batarageza ku myaka y’ubukure
Iyo uwapfuye asize abana batarageza ku myaka y’ubukure, uwapfakaye asigara acunga umutungo wose uwapfuye asize kugeza igihe abana bose bemewe n’amategeko yasize bageze ku myaka y’ubukure, bakazungura umutungo w’umubyeyi wabo wapfuye.
Iyo atubahirije izo nshingano yamburwa n’urukiko rubifitiye ububasha uburenganzira bwo kubacungira umutungo wose uwapfuye asize, rukagena ushinzwe kubarera no kubacungira umutungo kugeza igihe bagiriye imyaka y’ubukure.
Uwapfakaye akomeza kuba mu nzu y’umuryango yabanagamo n’uwo bari bashyingiranywe n’ibiyirimo igihe cyose agifite abana babo arera bemewe n’amategeko uwapfuye asize. Ubwo burenganzira arabugumana kugeza igihe yongeye gushyingirwa cyangwa abana bageze ku myaka y’ubukure bakazungura umutungo w’umubyeyi wabo wapfuye.
Byakuwe mu itegeko Nº27/2016 ryo ku wa 08/07/2016, Itegeko rigenga imicungire y’umutungo w’abashyingiranywe, impano n’izungura, ryasohotse mu igazeti ya leta No 31 yo kuwa 01 Kanama, 2016